title: Jääpallon SM-sarja 1931

text:
Mestaruussarjaa kutsuttiin alkuun A-sarjaksi. Historian ensimmäinen sarjaottelu pelattiin 17.tammikuuta KIF:n ja HPS:n välillä. Ottelu päättyi KIF:n voittoon. Kausi oli Viipurin Palloseuran juhlaa, tiukimmille se joutui toisen viipurilaisseuran Susien kanssa. Se voitti Sudet ensimmäistä kertaa SM-kilpailuissa niukasti 2-1. Koskaan aiemmin Sudet ei ollut hävinnyt paikallisvastustajilleen SM-kilpailuissa. ViPS varmisti mestaruutensa viimeisellä kierroksella kukistamalla Kiffenin Helsingissä 1-6. Mestaruus oli ViPS:n ensimmäinen.
HPS putosi sarjasta. Tilalle nousi Turun Palloseura


title: Jääpallon SM-sarja 1931

text: Leo Tukiainen, Olavi Kallio, Eino Kanerva, Valter Österdahl, Gösta Berg, Allan Lagerström, Väinö Meskanen, Onni Peltonen, Sulo Kirsi, Rufus Wahl, Erkki Kariluoma, Eero Kettunen, Samuli Lamppu, Gunnar Berg, Sulo Toropainen


title: Jääpallon SM-sarja 1931

text: A-sarjan ulkopuolelle jätetyt joukkueet kilpailivat B-sarjassa. B-sarjan pelattiin cup-kilpailuna, ja sarjan voittaja nousi seuraavaksi kaudeksi A-sarjaan. Mukana oli 14 joukkuetta. Uusina paikkakuntina jääpallokilpailuissa olivat Mikkeli, Pori ja Sortavala.


title: Jääpallon SM-sarja 1931

text: Loppuottelussa kohtasivat Turun Palloseura ja Lappeenrannan Urheilu-Miehet. TPS voitti ottelun niukasti 1-0 ja nousi A-sarjaan.


title: Jääpallon SM-sarja 1931

text:
1.kierros
2. kierros
3. kierros
Välierät
Loppuottelu
Turun Palloseura voitti B-mestaruuden ja nousi Mestaruussarjaan, josta Helsingin Palloseura putosi.


title: Mikko Räikkönen

text: Mikko Räikkönen (s. 15. joulukuuta 1948 Viiala) on suomalainen jääkiekkoilija. Hän pelasi SM-sarjassa ja SM-liigassa vuosina 1965–1976 ja voitti yhden Suomen-mestaruuden. Suomen maajoukkueessa hän pelasi 11 maaottelua.


title: Mikko Räikkönen

text: Räikkönen edusti koko pääsarjauransa ajan Tampereen Koo-Vee:ta. Hän pelasi SM-sarjassa ja SM-liigan runkosarjassa yhteensä 297 ottelua, joissa hänen tehopisteensä olivat 109 + 79 = 188 ja jäähymääränsä 198 minuuttia. Hän voitti Suomen-mestaruuden vuonna 1968.


title: Mikko Räikkönen

text: Pelaamissaan 11 maaottelussa Räikkönen teki kaksi maalia ja antoi yhden maalisyötön.


title: Seppo Nurmi

text: Seppo Nurmi (s. 26. lokakuuta 1946 Tampere) on suomalainen jääkiekkoilija. Hän pelasi SM-sarjassa vuosina 1965–1973 ja voitti yhden Suomen-mestaruuden. Suomen maajoukkueessa hän pelasi 16 maaottelua.


title: Seppo Nurmi

text: Nurmi edusti koko SM-sarjauransa ajan Tampereen Koo-Vee:ta. Hän pelasi SM-sarjassa yhteensä 172 ottelua, joissa hänen tehopisteensä olivat 84 + 70 = 154 ja jäähymääränsä 50 minuuttia. Hän voitti Suomen-mestaruuden kaudella 1967–1968 ja oli tuolloin joukkueensa paras maalintekijä ja pistemies tehtyään 20 ottelussa 15 maalia ja annettuaan viisi maalisyöttöä. Nurmi palkittiin SM-sarjakauden 1968–1969 herrasmiespelaajana.


title: Seppo Nurmi

text: Pelaamissaan 16 maaottelussa Nurmi teki neljä maalia ja antoi kuusi maalisyöttöä.


title: Rauno Lehtiö

text: Rauno Harry Juhani Lehtiö (s. 3. maaliskuuta 1942 Tampere) on suomalainen jääkiekkoilija. Hän pelasi SM-sarjassa vuosina 1959–1971 ja voitti yhden Suomen-mestaruuden. Hän edusti Suomen maajoukkuetta kolmissa arvokisoissa.


title: Rauno Lehtiö

text: Lehtiö edusti koko SM-sarjauransa ajan Tampereen Koo-Vee:ta. Hän pelasi SM-sarjassa yhteensä 223 ottelua, joissa hänen tehopisteensä olivat 67 + 43 = 110 ja jäähymääränsä 112 minuuttia. Hän voitti Suomen-mestaruuden vuonna 1968 sekä saavutti kaksi SM-hopeaa ja kaksi SM-pronssia.


title: Rauno Lehtiö

text: Lehtiö edusti Suomen maajoukkuetta 54 maaottelussa, joissa hän teki kuusi maalia ja antoi neljä maalisyöttöä. Hän pelasi Colorado Springsin MM-kilpailuissa 1962, Tukholman MM-kilpailuissa 1963 ja Innsbruckin olympialaisissa 1964.


title: Rauno Lehtiö

text: Lehtiö teki työuransa sähköasentajana Tampereen kaupungin sähkölaitoksella ja on yhden, vuonna 1965 syntyneen tyttären isä.


title: Kalevi Pulli

text: Kalevi Pulli (19. tammikuuta 1936 Sortavalan maalaiskunta – 27. joulukuuta 2015) oli suomalainen jääkiekkoilija. Hän pelasi SM-sarjassa vuosina 1953–1965 ja edusti Suomen maajoukkuetta kuudessa maaottelussa.


title: Kalevi Pulli

text: Pulli edusti koko SM-sarjauransa ajan Tampereen Kilpa-Veljiä (vuodesta 1959 Koo-Vee). Hän pelasi SM-sarjassa yhteensä 149 ottelua, joissa hänen tehopisteensä olivat 96 + 42 = 138 ja jäähymääränsä 44 minuuttia. Hän saavutti urallaan kolme SM-hopeaa ja kaksi SM-pronssia.


title: Kalevi Pulli

text: Myös Kalevi Pullin veljet Markku ja Heino pelasivat jääkiekkoa SM-tasolla.


title: Markku Pulli (jääkiekkoilija)

text: Markku Pulli (s. 20. kesäkuuta 1945 Tampere) on suomalainen uransa lopettanut jääkiekkoilija. Hän pelasi SM-sarjassa vuosina 1962–1970.


title: Markku Pulli (jääkiekkoilija)

text: Pulli edusti koko SM-sarjauransa ajan Tampereen Koo-Vee:ta. Hän pelasi SM-sarjassa yhteensä 119 ottelua, joissa hänen tehopisteensä olivat 25 + 20 = 45 ja jäähymääränsä 32 minuuttia. Hän saavutti urallaan yhden SM-hopean.


title: Markku Pulli (jääkiekkoilija)

text: Myös Markku Pullin veljet Kalevi ja Heino pelasivat jääkiekkoa SM-tasolla.


title: Esko Rantanen

text: Esko Rantanen (s. 29. tammikuuta 1946 Tampere) on suomalainen jääkiekkoilija. Hän pelasi SM-sarjassa vuosina 1966–1975 ja voitti yhden Suomen-mestaruuden.


title: Esko Rantanen

text: Rantanen edusti koko SM-sarjauransa ajan Tampereen Koo-Vee:ta. Hän pelasi SM-sarjassa yhteensä 199 ottelua, joissa hänen tehopisteensä olivat 79 + 59 = 138 ja jäähymääränsä 231 minuuttia. Hän voitti Suomen-mestaruuden vuonna 1968.


title: Veikko Savolainen (jääkiekkoilija)

text: Veikko Armas Juhani Savolainen (8. elokuuta 1946 Tampere – 30. toukokuuta 2012) oli suomalainen jääkiekkoilija. Hän pelasi SM-sarjassa vuosina 1966–1973 ja voitti yhden Suomen-mestaruuden.


title: Veikko Savolainen (jääkiekkoilija)

text: Savolainen edusti koko SM-sarjauransa ajan Tampereen Koo-Vee:ta. Hän pelasi SM-sarjassa yhteensä 120 ottelua, joissa hänen tehopisteensä olivat 44 + 13 = 57 ja jäähymääränsä 39 minuuttia. Hän voitti Suomen-mestaruuden vuonna 1968.


title: Pulli

text: Pulli viittaa seuraaviin:


title: Heikki Keinonen (jääkiekkoilija)

text: Heikki Keinonen (s. 4. syyskuuta 1945 Tampere) on suomalainen jääkiekkoilija. Hän pelasi SM-sarjassa vuosina 1966–1971 ja voitti yhden Suomen-mestaruuden.


title: Heikki Keinonen (jääkiekkoilija)

text: Keinonen edusti koko SM-sarjauransa ajan Tampereen Koo-Vee:ta. Hän pelasi SM-sarjassa yhteensä 93 ottelua, joissa hänen tehopisteensä olivat 12 + 6 = 18 ja jäähymääränsä 14 minuuttia. Hän voitti Suomen-mestaruuden vuonna 1968.


title: Olavi Haapalainen

text: Olavi Haapalainen (s. 7. maaliskuuta 1946 Tampere) on suomalainen jääkiekkoilija. Hän pelasi SM-sarjassa vuosina 1966–1972 ja voitti yhden Suomen-mestaruuden.


title: Olavi Haapalainen

text: Haapalainen edusti koko SM-sarjauransa ajan Tampereen Koo-Vee:ta. Hän pelasi SM-sarjassa yhteensä 89 ottelua, joissa hänen tehopisteensä olivat 6 + 3 = 9 ja jäähymääränsä 44 minuuttia. Hän voitti Suomen-mestaruuden vuonna 1968.


title: Pekka Uitus

text: Pekka Uitus (s. 18. lokakuuta 1944 Tampere) on suomalainen jääkiekkoilija. Hän pelasi SM-sarjassa vuosina 1962–1974 ja voitti yhden Suomen-mestaruuden.


title: Pekka Uitus

text: Uitus edusti SM-sarjaurallaan Tampereen Pallo-Veikkoja ja Tampereen Koo-Vee:ta. Hän pelasi SM-sarjassa yhteensä 197 ottelua, joissa hänen tehopisteensä olivat 61 + 40 = 101 ja jäähymääränsä 88 minuuttia. Hän voitti Suomen-mestaruuden Koo-Vee:n joukkueessa vuonna 1968.


title: Pekka Uitus

text:
Pelaajauransa jälkeen Uitus toimi SM-liigassa KooVeen apuvalmentajana kaudella 1975–1976 ja päävalmentajana
kaudella 1979–1980.


title: ANZAC-sotamuistomerkki

text: ANZAC-sotamuistomerkki () on sotamuistomerkki Sydneyn kaupungissa Australiassa. Muistomerkki rakennettiin ensimmäisessä maailmansodassa olleille australialaisille. Muistomerkin suunnittelivat Bruce Dellit ja Rayner Hoff. Muistomerkkiä alettiin rakentaa vuonna 1929 ja se valmistui vuonna 1934. ANZAC on lyhenne sanoista "Australian and New Zealand Army Corps" (Australian ja Uuden-Seelannin armeijakunta).


title: Kalevi Toivonen

text: Kalevi Toivonen (s. 27. huhtikuuta 1941 Ikaalinen) on suomalainen jääkiekkoilija. Hän pelasi SM-sarjassa vuosina 1961–1969 ja voitti yhden Suomen-mestaruuden.


title: Kalevi Toivonen

text: Toivonen edusti SM-sarjaurallaan Saimaan Palloa, Tampereen Pallo-Veikkoja ja Tampereen Koo-Vee:ta. Hän pelasi SM-sarjassa yhteensä 86 ottelua, joissa hänen tehopisteensä olivat 31 + 27 = 58 ja jäähymääränsä 94 minuuttia. Hän voitti Suomen-mestaruuden Koo-Vee:n joukkueessa vuonna 1968.


title: Leo Seppänen

text: Leo Seppänen (s. 28. heinäkuuta 1948 Tampere) on suomalainen jääkiekkoilija. Hän pelasi maalivahtina SM-sarjassa ja SM-liigassa vuosina 1967–1979 ja voitti yhden Suomen-mestaruuden. Suomen maajoukkueessa hän pelasi 35 maaottelua.


title: Leo Seppänen

text: Seppänen edusti koko pääsarjauransa ajan Tampereen Koo-Vee:ta. Hän pelasi SM-sarjassa ja SM-liigan runkosarjassa yhteensä 303 ottelua ja vaihtopenkillä istutut mukaan laskien 368 ottelua. Jäähyminuutteja hänellä oli neljä. SM-liigan pudotuspeleissä hän pelasi kolme ottelua ja vaihtopenkillä istutut mukaan lukien viisi. Hän voitti Suomen-mestaruuden vuonna 1968 ja saavutti lisäksi yhden SM-pronssin.


title: Hannu Luojola

text: Hannu Luojola (s. 29. marraskuuta 1946 Turku) on suomalainen jääkiekkoilija. Hän pelasi puolustajana SM-sarjassa ja SM-liigassa vuosina 1965–1979. Suomen maajoukkueessa hän pelasi 20 maaottelua ja oli mukana yksissä MM-kilpailuissa.


title: Hannu Luojola

text: Luojola edusti pääsarjaurallaan Turun Tovereita, Helsingin Jokereita, Turun Palloseuraa ja Rauman Lukkoa. Hän pelasi SM-sarjassa ja SM-liigan runkosarjassa yhteensä 261 ottelua, joissa hänen tehopisteensä olivat 50 + 45 = 95 ja jäähymääränsä 408 minuuttia. Hän saavutti urallaan yhden SM-hopean ja kaksi SM-pronssia.


title: Hannu Luojola

text: Pelaamissaan 20 maaottelussa Luojola teki kolme maalia. Hän kuului Suomen joukkueeseen Bernin ja Geneven MM-kilpailuissa 1971.Luojola pelasi myös jalkapalloa suomisarjassa Tutossa ja HP:ssä ja kertoo pitäneensä enemmän jalkapallosta.


title: Kari Torkkel

text: Kari Torkkel (s. 12. huhtikuuta 1947 Turku) on suomalainen jääkiekkoilija. Hän pelasi hyökkääjänä SM-sarjassa ja SM-liigassa vuosina 1965–1977. Suomen maajoukkueessa hän pelasi 15 maaottelua.


title: Kari Torkkel

text: Torkkel edusti pääsarjaurallaan Turun Tovereita ja Forssan Palloseuraa. Hän pelasi SM-sarjassa ja SM-liigan runkosarjassa yhteensä 331 ottelua, joissa hänen tehopisteensä olivat 129 + 50 = 179 ja jäähymääränsä 111 minuuttia. Hän saavutti Turun Toverien joukkueessa kaksi SM-pronssia.


title: Kari Torkkel

text: Pelaamissaan 15 maaottelussa Torkkel teki viisi maalia ja antoi kolme maalisyöttöä.


title: Jääpallon SM-sarja 1936

text: Jääpallon Suomen mestaruus 1936 ratkaistiin kuudennen kerran yksinkertaisessa sarjassa. Sarjaa laajennettiin kahdeksan joukkueen sarjaksi aiemman kuuden sijaan. Tasaisen sarjan mestaruuden voitti Viipurin Palloseura. Mestaruus oli ViPS:lle toinen, ja samalla viimeinen viipurilaisseurojen voittama mestaruus.


title: Jääpallon SM-sarja 1936

text: HPS ja KIF putosivat sarjasta. Tilalle nousivat VIFK ja WP-35.


title: Jääpallon SM-sarja 1936

text: ViPS:n joukkue: Bertel Westlin (mv), Yrjö Leppänen, Eino Kanerva, Eino Luukkonen, Reino Martens, Gösta Berg, Samuli Lamppu, Kalle Purhonen, Allan Lagerström, Sulo Kirsi, Onni Peltonen, Valter Österlund, Unto Liukkonen


title: Jääpallon SM-sarja 1936

text: B-sarjassa siirryttiin suuren osanottajamäärän vuoksi sarjamuotoiseen kilpailuun cup-kilpailun sijasta. 22 joukkuetta jaettiin seitsemään maantieteellisesti jaettuun lohkoon, joiden voittajat jatkoivat 2-lohkoiseen loppusarjaan.


title: Jääpallon SM-sarja 1936

text: Vaasan alue


title: Jääpallon SM-sarja 1936

text:
Uusintaottelu:
VIFK-VPS 5-4 ja. (3-3)
Satakunnan alue


title: Jääpallon SM-sarja 1936

text:
Uusintaottelu:
Kärpät - Pallo-Iirot 4-3
Välikarsintaottelu Turun piirin joukkuetta vastaan:
Kärpät-TPS 4-3
Hämeen alue


title: Jääpallon SM-sarja 1936

text: Helsinki-Kymenlaakson alue


title: Jääpallon SM-sarja 1936

text: Viipurin alue


title: Jääpallon SM-sarja 1936

text:
Uusintaottelu:
Ilves-LUM 13-1
Savon alue


title: Jääpallon SM-sarja 1936

text: Karjalan alue


title: Jääpallon SM-sarja 1936

text:
Uusintaottelu:
VIFK - Kärpät 5-0


title: Jääpallon SM-sarja 1936

text: Warkauden Pallo-35 ja Vaasan IFK nousivat mestaruussarjaan.


title: Jarmo Rantanen (jääkiekkoilija)

text: Jarmo Rantanen (s. 9. huhtikuuta 1947 Turku) on suomalainen jääkiekkoilija. Hän pelasi hyökkääjänä SM-sarjassa vuosina 1963–1975.


title: Jarmo Rantanen (jääkiekkoilija)

text: Rantanen edusti SM-sarjaurallaan Turun Palloseuraa ja Turun Tovereita. Hän pelasi SM-sarjassa yhteensä 271 ottelua, joissa hänen tehopisteensä olivat 49 + 29 = 78 ja jäähymääränsä 68 minuuttia. Hän saavutti Turun Toverien joukkueessa kaksi SM-pronssia.


title: Reijo Paksal

text: Reijo Paksal (s. 8. elokuuta 1946 Lappeenranta) on suomalainen jääkiekkoilija. Hän pelasi hyökkääjänä SM-sarjassa vuosina 1966–1975.


title: Reijo Paksal

text: Paksal edusti koko SM-sarjauransa ajan Turun Tovereita. Hän pelasi SM-sarjassa yhteensä 223 ottelua, joissa hänen tehopisteensä olivat 46 + 21 = 67 ja jäähymääränsä 56 minuuttia. Hän saavutti urallaan kaksi SM-pronssia.


title: Reijo Paksal

text: Paksal toimi pitkään Turun Toverien jääkiekkojoukkueen TuTo Hockey Oy:n puheenjohtajana ja pääomistajana mutta luopui omistuksistaan keväällä 2011. Hän on toiminut myös Kiinteistöosakeyhtiö Kupittaan jäähallin toimitusjohtajana.


title: Risto Vainio

text: Risto Vainio (s. 15. maaliskuuta 1948 Turku) on suomalainen jääkiekkoilija. Hän pelasi hyökkääjänä SM-sarjassa vuosina 1965–1975.


title: Risto Vainio

text: Vainio edusti koko SM-sarjauransa ajan Turun Tovereita. Hän pelasi SM-sarjassa yhteensä 240 ottelua, joissa hänen tehopisteensä olivat 55 + 24 = 79 ja jäähymääränsä 91 minuuttia. Hän saavutti kaksi SM-pronssia.


title: Seppo Parikka

text: Seppo Parikka (s. 29. kesäkuuta 1945 Turku) on suomalainen jääkiekkoilija. Hän pelasi puolustajana SM-sarjassa vuosina 1965–1974.


title: Seppo Parikka

text: Parikka edusti koko SM-sarjauransa ajan Turun Tovereita. Hän pelasi SM-sarjassa yhteensä 194 ottelua, joissa hänen tehopisteensä olivat 9 + 11 = 20 ja jäähymääränsä 94 minuuttia. Hän saavutti kaksi SM-pronssia.


title: Pentti Vihanto

text: Pentti Vihanto (s. 19. lokakuuta 1942 Turku) on suomalainen jääkiekkoilija. Hän pelasi hyökkääjänä SM-sarjassa vuosina 1965–1975. Suomen maajoukkueessa hän pelasi yhden maaottelun.


title: Pentti Vihanto

text: Vihanto edusti koko SM-sarjauransa ajan Turun Tovereita. Hän pelasi SM-sarjassa ja SM-liigan runkosarjassa yhteensä 262 ottelua, joissa hänen tehopisteensä olivat 124 + 109 = 233 ja jäähymääränsä 42 minuuttia. Hän saavutti urallaan kaksi SM-pronssia. Hänet palkittiin SM-sarjakauden 1969–1970 herrasmiespelaajana.


title: Pentti Vihanto

text: Ainoassa maaottelussaan Vihanto antoi kaksi maalisyöttöä.


title: Clubber Lang

text: Clubber Lang on Sylvester Stallonen luoma ja Mr. T:n esittämä elokuvahahmo, joka esiintyy elokuvassa "Tiikerinsilmä – Rocky III". Se oli Mr. T:n ensimmäinen elokuvarooli.


title: Clubber Lang

text: Eräässä "Rocky Balboan" käsikirjoitusversiossa Clubber Lang on kommentaattorina Rocky vs. Dixon -ottelussa.


title: Clubber Lang

text: Elokuvassa ei juuri Clubber Langin henkilökohtaisesta elämästä mainita, mutta "Rocky Legends" -videopeli sekä "Rocky: The Ultimate Guide" -tietokirja kertovat hänen taustastaan. Hänen oikea nimensä on James T. Lang, ja hänet hylättiin nuorena Chicagon kaduille, joilla hän varttui. Aikuisena hän joutui törkeästä rikoksesta viideksi vuodeksi vankilaan, jossa hän alkoi harrastaa nyrkkeilyä.


title: Clubber Lang

text: Lang on väkivahva, häijy ja suulas. Hahmo sai vaikutteita ainakin Sonny Listonista, Larry Holmesista ja George Foremanista. Nyrkkeilijä Earnie Shaversin piti alun perin esittää Langia ja hän ehti osallistua koekuvauksiinkin.


title: Clubber Lang

text: "Rocky III" -elokuvan alussa kuvataan, miten Clubber Lang seuraa Rockyn otteluja maailmanmestarina ja hänen menestystään. Langin mielestä Rocky on mestari vain paperilla, joka ottelee helppoja otteluja. Kolmen vuoden aikana Lang onnistuu voittamaan kaikki vastustajansa nopealla tyrmäyksellä ja nousemaan rankkauslistan ykköseksi. Samoihin aikoihin pystytetään Philadelphiaan patsas Rockyn kunniaksi, ja samassa tilaisuudessa tämä ilmoittaa aikovansa lopettaa, jolloin Lang tulee yleisön joukosta ja haastaa Rockyn häntä nöyryyttäen. Rocky hyväksyy haasteen, vaikka tämän valmentaja Mick ei usko Rockyn voittavan, sillä hänen haastajansa eivät ole olleet Langin kaltaisia.


title: Clubber Lang

text: Rocky treenaa koitokseen julkisessa harjoitusleirissä näytöstyyliin, kun taas Lang harjoittelee kovasti omassa asunnossaan. Ottelu koittaa ja Mick saa sydänkohtauksen kun Lang ja Rocky alkavat nahistella jo ennen kehään saapumista. Rocky ei pysty keskittymään kunnolla otteluun, eikä hän muutenkaan mahda ylivoimaisesti vahvemmalle Langille mitään, joka lataa kovia iskuja Rockyyn ja tyrmää hänet jo toisessa erässä ja vie tältä mestaruuden.


title: Clubber Lang

text: Myöhemmin Rocky saa odottamatonta apua Apollo Creedilta, ja haastaa Langin uusintaan. Harjoittelun alussa Rocky kärsii motivaatio-ongelmista. Häntä painavat Mickin sanat siitä, että tämä oli todellakin Rockyä suojellakseen valinnut hänelle helppoja vastustajia. Rockyn vaimo Adrian saa kuitenkin valettua miehelleen uutta uskoa. Rocky ymmärtää, että hän pääse asioiden ylitse vain treenaamalla kunnolla ja kohtaavansa Langin niin hyvin valmistautuneena kuin vain on mahdollista. Uutta uskoa saaneena Rocky valmentautuu kunnolla ja kehittää kestävyyttä ja nopeutta. Lang sanoo ennen ottelua aikovansa voittaa Rockyn helposti ja että ottelusta tulee tuskallisempi kuin edellisestä. Ottelun alkaessa Rocky tykittää Langia nopeilla jabeilla, eikä Lang saa yhtäkään osumaa. Toisessa erässä Lang pääsee yllättämään ja saa Rockyn kanveesille. Tällöin Rocky alkaa tarkoituksella ottaa iskuja vastaan väsyttääkseen Langin, joka ei ole koskaan otellut pitkiä otteluita. Hän alkaa myös ivata Langia voittaakseen hänet psyykkisesti. Kolmannen erän alkaessa Lang on jo puhki ja alkaa lyödä huteja Rockyn väistäessä ja iskiessä nopeita vastaiskuja. Lopulta Lang uupuu ja horjahtelee, ja Rockyn käyttää tilaisuutensa ja tyrmää hänet voittaen tittelin takaisin.


title: Romantiikkaa

text: Romantiikkaa ("Glorious Betsy") on Alan Croslandin ohjaama yhdysvaltalainen elokuva vuodelta 1928. Se perustuu Rida Johnson Youngin vuonna 1908 kirjoittamaan näytelmään, jonka pohjalta elokuvan käsikirjoituksen teki Anthony Coldeway, joka oli ehdolla parhaan sovitetun käsikirjoituksen Oscar-palkinnon saajaksi. "Romantiikkaa" tehtiin mykkäelokuvaksi, mutta "Jazzlaulajan" (1927) menestyksen takia siihen lisättiin joitain puhekohtauksia.


title: Romantiikkaa

text: "Romantiikkaa" kertoo Jérôme Bonaparten ja yhdysvaltalaisen Elizabeth Patterson Bonaparten avioliitosta, jonka sitä vastustava Jérômen veli keisari Napoleon I mitätöi, ja määrää veljensä naimaan Württembergin prinsessa Frederickan.


title: Noppo

text: Noppo on noin tuhannen asukkaan kylä Hyvinkäällä. Kylän halki kulkee rautatie ja lähistöllä moottoritie. Matkaa Helsinkiin on 50 kilometriä ja Hämeenlinnaan saman verran. Kylässä toimii alakoulu, jossa on noin sata oppilasta.


title: Seppo Wikström

text: Seppo Wikström (s. 16. kesäkuuta 1947 Turku) on suomalainen jääkiekkoilija. Hän pelasi SM-sarjassa vuosina 1965–1972.


title: Seppo Wikström

text: Wikström edusti SM-sarjaurallaan Turun Tovereita kausina 1965–1966 ja 1971–1972 sekä Kiekko-67:ää kaudella 1970–1971. Hän pelasi SM-sarjassa yhteensä 60 ottelua, joissa hänen tehopisteensä olivat 8 + 7 = 15 ja jäähymääränsä 47 minuuttia.


title: George Sorocold

text: George Sorocold (noin 1668–1738) oli englantilainen insinööri, vesivoiman hyödyntämisen ja erilaisten hydraulisten järjestelmien pioneeri. Hän suunnitteli koneet Derbyn silkkikehräämöön, joka oli aikansa johtavia tehtaita.


title: George Sorocold

text:
Derbyn seudulla Sorocold muistetaan siitä, että hän veti kaupungin ensimmäiset vesijohdot 1691-1693. Hän käytti vesivoimalla pyörivää ratasta, joka nosti vettä St Michaelin kirkon takana olevaan säiliöön, josta se valui vesiposteihin ympäri kaupunkia. Samaa vesiratasta käytettiin pyörittämään poraa, jolla tehtiin puisia vesiputkia. Vesiratas oli edistyksellinen, sillä sitä voitiin siirtää ylös tai alas sen mukaan miten vedenkorkeus joessa vaihteli. Vesijohtoverkon asentaminen kesti kolme vuotta, siihen käytettiin kuusi kilometriä jalavasta porattuja putkia ja sitä pitkin saatiin juokseva vesi 23 kadulle joiden varakkaat asukkaat kustansivat tämän ylellisyyden. Derby oli Englannin ensimmäinen kaupunki Lontoon ulkopuolella, johon saatiin vesijohtoverkko.
Myöhemmin Sorocold suunnitteli vesijohtojärjestelmät myös moneen muuhun kaupunkiin kuten Bridgnorth, Bristol, Deal, Kings Lynn, Newcastle, Norwich, Portsmouth, Sheffield ja Great Yarmouth. Vuosisadan vaihteeseen mennessä Sorocold oli kuuluisa koko Englannissa, ja niin hän pääsi uudistamaan London Bridgen vesipumppuja. Työ onnistui hyvin, ja Sorocold pääsi suunnittelemaan vesijohtoverkkoa myös rakenteilla olleeseen Islingtonin kaupunginosaan. Hän suunnitteli myös tuulimyllyjen pyörittämän pumppuaseman, joka nosti vettä Claremont Squaren tekoaltaaseen.


title: George Sorocold

text:
Sorocold tutki Derwentjokea ja suositteli rakennustöitä, joilla joki olisi saatu purjehduskelpoiseksi. Tutkimukset Derbyshiressä aloitettiin 1664, ja Sorocold jätti ehdotuksensa 1696. Kun rahoitus myönnettiin vuonna 1717 mainittiin että Sorocold oli laatinut liitteenä olleet kartat. Parannustyöt valmistuivat vasta 1724. Derwentin Yorkshiren kreivikunnan puolella olevaa osaa Sorocold tutki 1694, 1699 ja 1704. Hän osallistui myös Dee-, Lea- ja Cam-jokien parannustöihin. Hän kehitti myös menetelmiä, joilla saatiin vettä pois lyijykaivoksista, ja Liverpoolin satamaan sulut, joilla vedenkorkeus laiturin luona pysyi samana vuoroveden vaihteluista huolimatta.
1700-luvun alussa Sorocold osallistui Derbyssä Derwentin varrella kahden silkkikehräämön rakentamiseen. Ensimmäinen valmistui 1702. Sen rakennutti Thomas Cotchett, ja siellä käytettiin hollantilaisia koneita. Cotchett ei kuitenkaan onnistunut tuottamaan laadukasta silkkilankaa. Sen sijaan Thomas ja John Lomben italialaisen mallin mukaan tehty yritys onnistui. Se valmistui 1722. Sorocoldille siirtyminen vesirattaista ja pumpuista hienoa silkkilankaa kehrääviin koneisiin oli haaste. Lopullisessa laitteistossa oli 10 000 värttinää, 25 000 kelapuolaa, lähes 5000 hammasratasta, yli 9000 kääntöpuolaa ja 46 000 vyyhdityspuolaa, joita kaikkia pyöritti yksi vesiratas.
Julkisten töiden lisäksi Sorocold rakensi ja suunnitteli erilaisia laitteita varakkaille yksityishenkilöille. Sir Godfrey Copley palkkasi hänet rakentamaan tiluksilleen Doncasteriin vesiputouksia, suihkulähteitä ja lämmitetyn uima-altaan. Sorocold teki joitakin töitä myös Skotlannissa, mikä osoittaa, että hän oli tunnettu koko valtakunnassa. Niistä on säilynyt vain vähän tietoja, mutta hän ainakin toimi Marin jaarlin neuvonantajana kun tämä paransi hiilikaivoksiaan ja rakennutti padon, josta saatiin vesivoimaa kaivoksille.


title: George Sorocold

text: Sorocold oli arvostettu insinööri. Sir Francis Copley (Copley-mitalin perustaja) kirjoitti, että London Bridgen koneet olivat "hienoin tekele mitä hän oli ikinä nähnyt", ja Henry Beighton vakuutti Royal Societylle, että pumppujärjestelmä oli parempi kuin Versaillesiin tehty. Hatton ja Thoresby nimittivät häntä "suureksi englantilaiseksi insinööriksi", luultavasti ensimmäinen kerta kun nimitystä käytettiin kenestäkään. Kaikista Sorocoldin toteuttamista projekteista ei ole säilynyt tietoja. Joissakin hankkeissa hän on toiminut konsulttina, toisissa itsenäisenä yrittäjänä. Pelkkä insinöörityö ei olisi riittänyt perheen elättämiseen, joten on päätelty että hänellä on ollut muitakin tuloja.


title: George Sorocold

text: George Sorocold syntyi Derbyssä ja opiskeli Emmanuel Collegessa Cambridgessa. On mahdollista, että hän harjoitteli Cornelius Vermuydenin oppipoikana. Tämä oli tuonut Hollannista Englantiin tietoa maan kuivattamisesta, ja kuivatti East Anglian suoalueita. Vuonna 1684 Sorocold meni naimisiin Mary Franceysin kanssa ja seuraavan 18 vuoden aikana heille syntyi 13 lasta. Mary Sorocold kuoli vuonna 1728. Sorocoldin omasta kuolinvuodesta on eri arvioita, eräiden lähteiden mukaan hän kuoli jo 1716.


title: Denny Crum

text: Denzil E. "Denny" Crum (s. 2. maaliskuuta 1937 San Fernando) on yhdysvaltalainen entinen koripallovalmentaja. Hän on yliopistokoripalloilun merkittävimpiä henkilöitä.


title: Denny Crum

text: Crumin oma koripalloura oli vaatimaton ja hän pelasi ainoastaan yliopistotasolla. Pelaajauransa jälkeen hän toimi aluksi UCLA Bruinsin apuvalmentajana ja vuosina 1964–1968 Crum oli Pierce Collegen päävalmentajana. Tämän jälkeen hän oli UCLA:n John Woodenin apuvalmentaja, jolloin joukkue voitti kolme NCAA-mestaruutta. Vuonna 1971 Crum aloitti Louisvillen yliopiston päävalmentajana. Hän voitti ensimmäisen NCAA-mestaruuden vuonna 1980, jolloin joukkueessa pelasi muun muassa Darrell Griffith. Seuraavan kerran Crum juhli mestaruutta vuonna 1986. Vuonna 1987 hän johdatti Yhdysvallat Pan-Amerikan kisoissa hopealle. Crum valittiin Basketball Hall of Fameen vuonna 1994. Hänen viimeinen valmennuskautensa oli kausi 2000–2001, jolloin Louisville voitti 12 ja hävisi 19 ottelua.


title: Kentin kuningaskunta

text: Kentin kuningaskunta oli juuttien 400-luvulla perustama kuningaskunta Kaakkois-Englannissa.


title: Kentin kuningaskunta

text: Perimätiedon mukaan kentiläiset pyysivät 400-luvulla mantereelta avukseen sotaisia juutteja suojakseen pohjoisen piktejä vastaan. Juutit saapuivat kahden veljeksen, Hengistin ja Horsan johdolla noin vuonna 450. Hengist löi viholliset ja karkotti Kentistä myös britit. Hän perusti paikalle oman valtakuntansa noin vuonna 455 ja asutti sen mantereelta muuttaneilla germaaneilla kuten juuteilla, angleilla ja sakseilla.


title: Kentin kuningaskunta

text: Hengistin jälkeen valtaan nousi Oeric Oisc, josta alkoi Oiscingatin dynastia. Ethelbert Kentiläinen nousi kuninkaaksi noin vuonna 560, ja hänestä tuli koko Humberjoen eteläpuolisen Englannin ylikuningas. Paavi Gregorius I lähetti vuonna 597 munkki Augustinus Canterburylaisen Ethelbertin hoviin palauttaakseen kristinuskon saarelle, ja Ethelbertin kääntyminen kristinuskoon oli käännekohta koko Ison-Britannian historiassa. Canterburyyn perustettiin tuomiokirkko, josta tuli kristinuskon levitystyön keskus.


title: Kentin kuningaskunta

text: Ethelbertiä seurasi vuonna 616 kuninkaana Eadbald, joka luopui väliaikaisesti kristinuskosta. Vuonna 640 kuninkaaksi tuli Earconbert, ja vuonna 664 Egbert I, joka hallitsi myös Surreyn kuningaskuntaa. Vuonna 673 valtaan noussut Hlothere joutui hallitsemaan yhdessä Essexin kuninkaan kanssa pitääkseen vahvistuvat mercialaiset loitolla. Häntä seurasivat kuninkaina Eadric ja Oswini.


title: Kentin kuningaskunta

text: Kuningas Wihtred nousi valtaan 690 ja irrotti Kentin naapuriensa vaikutuspiiristä. Hän valmisti maalleen sen ensimmäisen lakikokoelman. Wihtredin jälkeen vuonna 725 valtaan nousivat Ethelbert II ja Eadbert I, joiden jälkeen yhteiskuninkaina hallitsivat Alric ja Eardwulf. Vuoden 765 tienoilla valtaan noussut Egbert II hallitsi jälleen yksin. Otfordin taistelussa 776 mercialaiset löivät kentiläiset ja alistivat maan kuninkaansa Offan valtaan. Vuonna 796 Eadbert II Praen kaappasi valtaistuimen itselleen, mutta Mercian kuningas Coenwulf kisiti hänet kahdessa vuodessa ja nosti Kentin alikuninkaaksi veljensä Cuthredin. Kentin viimeinen alikuningas oli Baldred, jonka Wessexin kuningas karkotti vuonna 825.


title: Eurooppalaisen ihmisen maailmankatsomus

text: Eurooppalaisen ihmisen maailmankatsomus on filosofi Oiva Ketosen teos, joka perustuu yleisöluentoihin. Teos ilmestyi Otavan kustantamana 1961 ja siitä otettiin useita uusintapainoksia.


title: Eurooppalaisen ihmisen maailmankatsomus

text: Kirjan luvut:


title: Eurooppalaisen ihmisen maailmankatsomus

text: 1. Antiikin materialismi


title: Eurooppalaisen ihmisen maailmankatsomus

text: 2. Platonin idealismi


title: Eurooppalaisen ihmisen maailmankatsomus

text: 3. Aristoteleen naturalismi


title: Eurooppalaisen ihmisen maailmankatsomus

text: 4. Kristinuskon perinne


title: Eurooppalaisen ihmisen maailmankatsomus

text: 5. Lockelainen valistusfilosofia


title: Eurooppalaisen ihmisen maailmankatsomus

text: 6. Hegelin idealismi ja Snellman


title: Eurooppalaisen ihmisen maailmankatsomus

text: 7. Dialektinen materialismi


title: Eurooppalaisen ihmisen maailmankatsomus

text: 8. Kehitysopin näkökulma


title: Eurooppalaisen ihmisen maailmankatsomus

text: 9. Uustomismi


title: Eurooppalaisen ihmisen maailmankatsomus

text: 10. Eksistentialismi


title: Eurooppalaisen ihmisen maailmankatsomus

text: 11. Looginen empirismi ja analyyttinen filosofia


title: Eurooppalaisen ihmisen maailmankatsomus

text: 12. Elämän ja ihmisen kosminen ongelma


title: Pettävä varjo voittaa pelin

text: Pettävä varjo voittaa pelin () on Richard Thorpen vuonna 1945 ohjaama yhdysvaltalainen rikoskomedia. Se oli viides Pettävä varjo -elokuvasarjan osa, ja sen käsikirjoittivat Robert Riskin ja Dwight Taylor.


title: Pettävä varjo voittaa pelin

text: Pääosia esittävät William Powell ja Myrna Loy, ja tämä oli heidän kahdestoista yhteinen elokuvansa. Sivuosissa nähdään muun muassa Lucile Watson, Gloria DeHaven ja Anne Revere. Elokuva kuvattiin mustavalkoisena ja sen kesto on 100 minuuttia.


title: Pettävä varjo voittaa pelin

text: "Pettävä varjo voittaa pelin" sai ensi-iltansa kotimaassaan 25. tammikuuta 1945. Suomen ensi-iltaansa "Pettävä varjo voittaa pelin" tuli pari vuotta myöhemmin 3. tammikuuta 1947.


title: Pettävä varjo voittaa pelin

text: Elokuva kuvattiin 8.–14. heinäkuuta 1944. Elokuvan tuotanto piti alun perin alkaa vuonna 1942, mutta Loy kieltäytyi silloin roolista ja lähti New Yorkiin mennäkseen naimisiin ja auttamaan Punaista Ristiä. Elokuvan kuvaukset aiottiin ensin aloittaa tuolloin ilman Loy'ta; Irene Dunne olisi korvannut hänet Nora Charlesina.


title: Pettävä varjo voittaa pelin

text: Nick ja Nora Charles matkustavat Nickin kotikaupunkiin Sycamore Springsiin tämän vanhempien luo, missä Nick alkaa tutkia lentokonetehtaan työntekijän (Ralph Brooks) murhaa. Murhan avaimeksi osoittautuu salaperäinen maalaus, jossa pilee murhaajan motiivi.


title: Juhani Peltola

text: Juhani Peltola (s. 4. elokuuta 1945 Teisko) on suomalainen jääkiekkoilija. Hän pelasi SM-sarjassa vuosina 1963–1971 ja voitti yhden Suomen-mestaruuden. Suomen maajoukkuetta hän edusti kahdeksassa maaottelussa.


title: Juhani Peltola

text: Peltola edusti SM-sarjaurallaan Tampereen Tapparaa vuosina 1963–1965 ja 1966–1967, Upon Palloa vuosina 1967–1969, Lahden Reipasta kaudella 1969–1970 sekä turkulaista Kiekko-67:ää kaudella 1970–1971. Hän pelasi SM-sarjassa yhteensä 130 ottelua, joissa hänen tehopisteensä olivat 50 + 30 = 80 ja jäähymääränsä 38 minuuttia. Hän voitti Tapparan joukkueessa Suomen-mestaruuden vuonna 1964 ja oli tuona kautensa joukkueen toiseksi paras pistemies.


title: Raimo Ranta

text: Raimo Ranta (s. 14. marraskuuta 1943 Hämeenlinna) on suomalainen jääkiekkoilija. Hän pelasi SM-sarjassa vuosina 1967–1971.


title: Raimo Ranta

text: Ranta edusti SM-sarjaurallaan Upon Palloa vuosina 1967–1969, Lahden Reipasta kaudella 1969–1970 sekä turkulaista Kiekko-67:ää kaudella 1970–1971. Hän pelasi SM-sarjassa yhteensä 84 ottelua, joissa hänen tehopisteensä olivat 35 + 25 = 60 ja jäähymääränsä 34 minuuttia.


title: Timo Sorjonen

text: Timo Sorjonen on suomalainen jääkiekkoilija. Hän pelasi SM-sarjassa vuosina 1968–1971.


title: Timo Sorjonen

text: Sorjonen edusti SM-sarjaurallaan lahtelaista Upon Palloa kaudella 1968–1969, Lahden Reipasta kaudella 1969–1970 sekä turkulaista Kiekko-67:ää kaudella 1970–1971. Hän pelasi SM-sarjassa yhteensä 32 ottelua, joissa hän sai yhden syöttöpisteen ja istui jäähyllä kuusi minuuttia.


title: Timo Sorjonen

text: SM-liigakaudella 1982–1983 Sorjonen toimi Lahden Kiekkoreippaan apuvalmentajana.


title: Jari Rosberg

text: Jari Rosberg (s. 7. marraskuuta 1950 Turku) on suomalainen jääkiekkoilija. Hän pelasi SM-sarjassa vuosina 1970–1972.


title: Jari Rosberg

text: Rosberg edusti SM-sarjaurallaan Kiekko-67:ää kaudella 1970–1971 ja Turun Palloseuraa kaudella 1971–1972. Hän pelasi SM-sarjassa yhteensä 48 ottelua, joissa hän teki yhteensä yhden maalin.


title: Kalevi Leppänen

text: Kalevi Leppänen (s. 27. joulukuuta 1940 Turku) on suomalainen jääkiekkoilija. Hän pelasi SM-sarjassa vuosina 1960–1971.


title: Kalevi Leppänen

text: Leppänen edusti SM-sarjaurallaan Turun Palloseuraa vuosina 1960–1962 ja 1963–1967 sekä Kiekko-67:ää kaudella 1970–1971. Hän pelasi SM-sarjassa yhteensä 108 ottelua, joissa hänen tehopisteensä olivat 9 + 6 = 15 ja jäähymääränsä kuusi minuuttia.


title: Rauno Karlsson

text: Rauno Karlsson (s. 25. kesäkuuta 1947 Turku) on suomalainen jääkiekkoilija. Hän pelasi SM-sarjassa kaudella 1970–1971 Kiekko-67:n joukkueessa 15 ottelua, joissa hän istui jäähyllä kaksi minuuttia eikä saanut tehopisteitä.


title: Jarmo Kiprusoff

text: Jarmo Kiprusoff (s. 16. marraskuuta 1951 Turku) on suomalainen jääkiekkoilija. Hän pelasi maalivahtina SM-sarjassa kaudella 1970–1971 Kiekko-67:n joukkueessa. Hän kuului kokoonpanoon kauden kaikissa 22 ottelussa mutta pääsi kentälle vain kolmessa ottelussa, joissa sai kaksi jäähyminuuttia.


title: Jarmo Kiprusoff

text: Jarmo Kiprusoffin pojat Marko ja Miikka Kiprusoff ovat menestyneitä jääkiekkoilijoita.


title: Nafta

text: Nafta voi tarkoittaa seuraavia:


title: Pettävän varjon laulu

text: Pettävän varjon laulu () on vuonna 1947 ilmestynyt yhdysvaltalainen mysteeri-/rikos-/komediaelokuva, jonka ohjasi Edward Buzzell. "Pettävän varjon laulu" on kuudes ja viimeinen elokuvasarjan osa. Elokuvan on käsikirjoittanut Steve Fisher ja Nat Perrin, joka myös tuotti elokuvan.


title: Pettävän varjon laulu

text: Pääosissa nähdään William Powell ja Myrna Loy heidän kolmannessatoista ja toiseksi viimeisessä yhteisessä elokuvassaan. Sivuosissa ovat muun muassa Keenan Wynn, Dean Stockwell ja Phillip Reed. "Pettävän varjon laulu" kuvattiin mustavalkoisena ja on pituudeltaan 86 minuuttia.


title: Pettävän varjon laulu

text: "Pettävän varjon laulu" kuvattiin tammikuun alusta maaliskuuhun asti. Se sai ensi-iltansa New Yorkissa 28. elokuuta 1947. Suomeen "Pettävän varjon laulu" saapui teattereihin 3. kesäkuuta 1949.


title: Pettävän varjon laulu

text: Kuudennessa "Pettävä varjo" -elokuvassa Nick ja Nora Charles (William Powell ja Myrna Loy) tutkivat orkesterinjohtaja Tommy Draken (Phillip Reed) murhaa. Pääepäillyksi tulee uhkapelilaivan omistaja Phil Brant (Bruce Cowling). Drake oli hävinnyt pelissä oman orkesterinsa eräälle pelaajalle. Murhatutkimus ei osoittautunutkaan niin helpoksi. Epäillyiksi tuli myös Philin uusi sosiaalinen vaimo Janet Thayar (Jayne Meadows), orkesterin uhkea laulaja Fran Page (Gloria Grahame) ja ongelmainen klarinetisti Buddy Hollis (Don Taylor).


title: Jerry Sichting

text: Jerry Lee Sichting (s. 29. marraskuuta 1956 Martinsville) on yhdysvaltalainen entinen koripalloilija.


title: Jerry Sichting

text: Sichting pelasi yliopistokoripalloa Purduen yliopistossa vuosina 1975–1979. Hän osallistui NBA:n vuoden varaustilaisuuteen, jossa Golden State Warriors varasi hänet tilaisuuden 82:ntena pelaajana. Lokakuussa 1979 seura luopui hänen oikeuksistaan, eikä hän pelannut kauden aikana missään joukkueessa. Lokakuussa 1980 Indiana Pacers hankki Sichtingin pelioikeudet ja hän edusti seuraa viiden kauden ajan. Kauden 1985–1986 Sichting edusti Boston Celticsiä, jossa hän voitti myös ainoan NBA-mestaruutensa. Helmikuussa 1988 Boston möi hänen oiketensa Portland Trail Blazersille, joka antoi Bostonille Jim Paxsonin. Hän edusti seuraa kauden loppuun asti, jonka jälkeen Portland ei jatkanut hänen sopimustaan. Kauden 1989–1990 Sichting pelasi Charlotte Hornetsissa, josta hänet vapautettiin helmikuussa 1990. Tämän jälkeen hän pelasi vielä yhden ottelun Milwaukee Bucksissa. Pelaajauransa jälkeen Sichting on toiminut NBA-joukkueiden apuvalmentajana.


title: Pentti Koskela

text: Pentti Koskela (s. 27. marraskuuta 1945 Tampere) on suomalainen jääkiekkoilija. Hän pelasi maalivahtina SM-sarjassa vuosina 1962–1972 ja voitti kaksi Suomen-mestaruutta. Hän pelasi Suomen maajoukkueessa 23 maaottelua ja edusti Suomea olympialaisissa.


title: Pentti Koskela

text: Koskela edusti SM-sarjaurallaan kolmea tamperelaisseuraa, Pallo-Veikkoja kaudella 1962–1963, KooVee:ta vuosina 1966–1969 ja Ilvestä vuosina 1970–1972. Hän pelasi SM-sarjassa yhteensä 90 ottelua ja vaihtopenkillä istutut mukaan laskien 117 ottelua, joissa hän sai kaksi jäähyminuuttia. Koskela voitti Suomen-mestaruuden KooVeen joukkueessa vuonna 1968 ja Ilveksen joukkueessa vuonna 1972.


title: Pentti Koskela

text: Koskela kuului Suomen joukkueeseen Grenoblen olympialaisissa 1968 ja pääsi pelaamaan yhdessä ottelussa.


title: Esko Eriksson

text: Esko Eriksson (s. 1. heinäkuuta 1951 Tampere) on suomalainen jääkiekkoilija. Hän pelasi SM-sarjassa ja SM-liigassa vuosina 1968–1976.


title: Esko Eriksson

text: Eriksson edusti pääsarjaurallaan Tampereen Ilvestä vuosina 1968–1973 ja Vaasan Sportia kaudella 1975–1976. Hän kuului Ilveksen joukkueeseen mestaruuskaudella 1971–1972 mutta pelasi vain neljä ottelua eikä saanut kultamitalia. Hän pelasi SM-sarjassa ja SM-liigan runkosarjassa yhteensä 87 ottelua, joissa hänen tehopisteensä olivat 19 + 11 = 30 ja jäähymääränsä 45 minuuttia.


title: Tuomo Sillman

text: Tuomo Kalervo Sillman (20. marraskuuta 1948 Jyväskylä – 14. helmikuuta 2008 Tampere) oli suomalainen jääkiekkoilija. Hän pelasi SM-sarjassa ja SM-liigassa vuosina 1969–1976.


title: Tuomo Sillman

text: Sillman edusti koko pääsarjauransa ajan Tampereen Ilvestä. Hän pelasi SM-sarjassa ja SM-liigan runkosarjassa yhteensä 160 ottelua, joissa hänen tehopisteensä olivat 2 + 1 = 3 ja jäähymääränsä 60 minuuttia. Hän voitti Suomen-mestaruuden kaudella 1971–1972 ja saavutti lisäksi kaksi SM-pronssia.


title: Markku Hakanen

text: Markku Hakanen (s. 17. elokuuta 1946 Kangasala) on suomalainen jääkiekkoilija. Hän pelasi SM-sarjassa vuosina 1963–1974 ja voitti kaksi Suomen-mestaruutta.


title: Markku Hakanen

text: Hakanen edusti koko SM-sarjauransa ajan Tampereen Ilvestä. Hän pelasi SM-sarjassa yhteensä 251 ottelua, joissa hänen tehopisteensä olivat 91 + 49 = 140 ja jäähymääränsä 90 minuuttia. Hän voitti Suomen-mestaruuden vuosina 1966 ja 1972 sekä saavutti lisäksi neljä SM-hopeaa ja kolme SM-pronssia.


title: Markku Hakanen

text: Hakasen veljet Matti ja Reijo ovat myös jääkiekkoilijoita.


title: Matti Hakanen

text: Matti Hakanen (s. 21. syyskuuta 1950 Tampere) on suomalainen jääkiekkoilija. Hän pelasi SM-sarjassa vuosina 1969–1973.


title: Matti Hakanen

text: Hakanen edusti SM-sarjaurallaan Tampereen Ilvestä vuosina 1969–1971 ja Porin Ässiä kaudella 1972–1973. Hän pelasi SM-sarjassa yhteensä 88 ottelua, joissa hänen tehopisteensä olivat 9 + 8 = 17 ja jäähymääränsä 14 minuuttia. Hän saavutti urallaan yhden SM-hopean.


title: Matti Hakanen

text: Hakasen veljet Reijo ja Markku ovat myös SM-tason jääkiekkoilijoita.


title: Jukka Mattila

text: Jukka Mattila (s. 14. lokakuuta 1949 Tampere) on suomalainen jääkiekkoilija. Hän pelasi SM-sarjassa vuosina 1968–1973.


title: Jukka Mattila

text: Mattila edusti koko SM-sarjauransa ajan Tampereen Ilvestä. Hän kuului Ilveksen joukkueeseen mestaruuskaudella 1971–1972 mutta pelasi vain kolme ottelua eikä saanut kultamitalia. Kahdesti hän sai SM-hopeaa. Hän pelasi SM-sarjassa yhteensä 86 ottelua, joissa hänen tehopisteensä olivat 20 + 7 = 27 ja jäähymääränsä 22 minuuttia.


title: The Lord of the Rings: Conquest

text: The Lord of the Rings: Conquest on Pandemic Studiosin kehittämä ja Electronic Artsin vuonna 2009 julkaisema toimintapeli. Peli perustuu "Taru sormusten herrasta" -kirjoissa ja elokuvissa esiintyvään Sormuksen sotaan. Pelattavana on kyseisen sodan suurimmat taistelut. Taistelut suoritetaan aikajärjestyksessä, eikä pelaaja pääse seuraavaan taisteluun, ellei hän ole läpäissyt edellistä. Taisteluiden aikana pelaaja voi käyttää erilaisia hahmoluokkia, kuten soturia ja jousimiestä.


title: The Lord of the Rings: Conquest

text: Pelissä on mahdollisuus pelata sekä hyvän ("good") että pahan ("evil") joukoilla. Sauronin joukoilla pelaamisessa on kyseessä ns. ”mitä jos?” -tilanne, eli se näyttää, mitä Keski-Maalle olisi tapahtunut, jos Frodo Reppuli ei olisi onnistunut tuhoamaan Valtasormusta.


title: The Lord of the Rings: Conquest

text: Peli sisältää yksinpelin lisäksi kahden pelaajan yhteistyöpelin, jota on mahdollista pelata jaetulla ruudulla. Pelissä oli mahdollisuus pelata yhteistyöpeliä ja erilaisia pelimuotoja verkossa, kunnes serverit suljettiin maaliskuussa 2010.


title: Erkki Kesäläinen

text: Erkki Kesäläinen (24. syyskuuta 1953 Tampere – 27. tai 28. syyskuuta 2018) oli suomalainen jääkiekkoilija. Hän pelasi SM-sarjassa vuosina 1970–1975.


title: Erkki Kesäläinen

text: Kesäläinen edusti SM-sarjassa Tampereen Ilvestä vuosina 1970–1971 ja 1972–1975. Hän pelasi SM-sarjassa yhteensä 83 ottelua, joissa hänen tehopisteensä olivat 16 + 8 = 24 ja jäähymääränsä 34 minuuttia. Hän saavutti urallaan kaksi SM-pronssia.


title: Martti Helle

text: Martti Helle (s. 14. maaliskuuta 1949 Tampere) on suomalainen jääkiekkoilija. Hän pelasi SM-sarjassa vuosina 1968–1973.


title: Martti Helle

text: Helle edusti koko SM-sarjauransa ajan Tampereen Ilvestä. Hän kuului joukkueeseen myös mestaruuskaudella 1971–1972 mutta pelasi vain yhden ottelun eikä saanut kultamitalia. Hän pelasi SM-sarjassa yhteensä 48 ottelua, joissa hänen tehopisteensä olivat 6 + 1 = 7. Jäähyjä hän ei saanut yhtään. Hän saavutti urallaan yhden SM-hopean.


title: Poikia ja rakastajia

text: Poikia ja rakastajia () on englantilaisen kirjailijan D. H. Lawrencen romaani vuodelta 1913. Romaanin pohjalta valmistui vuonna 1960 samanniminen elokuva. Romaani julkaistiin suomeksi 1934 Aune Brotheruksen suomentamana nimellä "Pojat ja heidän rakkautensa"; nimeke muutettiin 1960-luvulla muotoon "Poikia ja rakastajia".


title: Poikia ja rakastajia (elokuva)

text: Poikia ja rakastajia ("Sons and Lovers") on Jack Cardiffin ohjaama brittiläinen elokuva vuodelta 1960. Se perustuu D. H. Lawrencen samannimiseen romaaniin. Elokuva kertoo alkoholisoituneen kaivosmiehen Walter Morelin (Trevor Howard) ja hänen puolisonsa Gertruden (Wendy Hiller) pojasta Paulista (Dean Stockwell), joka haaveilee taiteilijanurasta.


title: Poikia ja rakastajia (elokuva)

text: "Poikia ja rakastajia" oli Oscar-ehdokkaana seitsemässä eri kategoriassa. Palkinnon se sai parhaasta mustavalkokuvauksesta.


title: Erkki Järvinen (jääkiekkoilija)

text: Erkki Järvinen (s. 17. huhtikuuta 1948 Tampere) on suomalainen jääkiekkoilija. Hän pelasi maalivahtina SM-sarjassa vuosina 1964–1974 ja voitti kaksi Suomen-mestaruutta.


title: Erkki Järvinen (jääkiekkoilija)

text: Järvinen edusti SM-sarjassa Tampereen Ilvestä vuosina 1964–1969 ja 1971–1974. Hän pelasi SM-sarjassa yhteensä 25 ottelua ja vaihtopenkillä istutut mukaan laskien 173 ottelua. Hän voitti Suomen-mestaruuden vuosina 1966 ja 1972 sekä saavutti lisäksi kolme SM-hopeaa ja kaksi SM-pronssia.


title: John Lombe

text: John Lombe (1693 - 1722) oli englantilainen silkintuottaja. Hänen perheensä oli tekstiilialalla, ja velipuoli Thomas hankki vuonna 1718 patentit kolmelle silkin käsittelyyn tarkoitetulle koneelle. Uskotaan, että John Lombe toi koneiden perusajatuksen Italiasta.


title: John Lombe

text: Tuohon aikaan Euroopan paras silkki kehrättiin Sardiniassa, missä teollisuusvakoilu oli kielletty kuolemanrangaistuksen uhalla. Lombe liikkui siellä ensin turistina, mutta lahjoi sitten itsensä töihin huoltomieheksi ja luonnosteli koneista kuvia työpäivän päätteeksi. Hän salakuljetti piirrokset veljelleen Englantiin.


title: John Lombe

text: Veljekset rakennuttivat silkkitehtaan Derwentin varteen, Thomas Cotchettin epäonnistuneen silkkitehtaan naapuriin. Uuden tehtaan koneet toteutti tunnettu hydrauliikkainsinööri George Sorocold. Derbyn silkkikehräämöstä tuli menestyvä yritys, joka työllisti 300 henkeä 1730-luvulla. John Lombe kuoli vuonna 1722, ja tuhannet osallistuivat hänen hautajaisiinsa. Kuolinsyyksi on epäilty italialaisen naisen kostoa.


title: Titanin asuttaminen

text: Titanin asuttaminen on tulevaisuudessa mahdollisesti tapahtuvaksi esitetty pysyvän siirtokunnan perustaminen Titaniin. Titan on Saturnuksen suurin kuu, jolla on lähinnä typestä ja metaanista koostuva tiheä kaasukehä. Kaasukehän suuri paine mahdollistaa sen, että sen pinnalla on – lähinnä napojen läheisyydessä – hiilivetyjärviä. Titanista löytyy monia siirtokunnan ylläpitoon tarvittavia raaka-aineita, joista voidaan tehdä polttoainetta, vettä, happea ja kasvien lannoitetta. Titanin kylmyys ja kaasukehän paine ovat suuria ongelmia nykytekniikalle.


title: Titanin asuttaminen

text: Titanin asuttaminen tullee mahdolliseksi vasta sitten, kun on pystytty kehittämään kohtalaisen nopea ja taloudellinen planeettojen välinen matkustusmenetelmä. Yleensä Titanin ajatellaan kiinnostavan aluksi tutkijoita, myöhemmin ehkä raaka-aineiden tuottajia.


title: Titanin asuttaminen

text: Titan on kuuksi suuri kappale, sen pinta-ala on Maan Kuuta tai sisäplaneetta Merkuriusta suurempi. Titanin läpimitta 5 150 km on hieman alle puolet maasta, joten sen pinta-ala on noin 1/6 Maan pinta-alasta. On kuitenkin muistettava, että Maasta on suuri osa merta, noin 3/4 josta suurin osa syvämerta. Titanin ala vastaa yli 240 Suomea. Näin ollen Titan on hyödynnettävältä pinta-alaltaan loppujen lopuksi melko lähellä Maata. Näin ollen tilaa asutuksille ja teollisuuslaitoksille löytyy.


title: Titanin asuttaminen

text: Titanin kaasukehä koostuu enimmäkseen typestä ja metaanista ja sen paine on 1,5-kertainen Maan ilmakehään verrattuna. Kylmemmästä lämpötilasta johtuen kaasukehän tiheys on kuitenkin 4,5 kertaa suurempi kuin Maassa merenpinnan tasolla. Kuun pinnalla on lukuisia hiilivetyjärviä ja monia geologisia muodostumia, joissa on eri aineita, muun muassa etaania, ammoniakkia ja vesijäätä. Hiilivedystä voi valmistaa avaruusaluksen polttoainetta tai sitä voi käyttää energian tuottamiseen. Vesijäätä voi sulattaa juomavedeksi tai siitä voidaan valmistaa kemiallisella prosessilla happea, jos käytettävissä on energiaa ja sopiva laitteisto. Ammoniakista saa lannoitteita. Titanin kaasukehän tuulia voi hyödyntää tuulivoimaan.


title: Titanin asuttaminen

text: Titanilla on pieni painovoima, 1,35 m/s², joka on noin 1/7 Maan vastaavasta. Titanin pakonopeus on pieni, tosin isompi kuin Kuulla, 2 639 m/s, mutta pienempi kuin Marsilla. Titanin pinnalta voidaan siis nousta helpohkosti avaruuteen rakettia tai muuta tulevaisuudessa mahdollisesti käytössä olevaa kulkuvälinettä käyttäen.


title: Titanin asuttaminen

text: Pienestä painovoimasta johtuen lentäminen paikasta toiseen on helppoa. Siivillä varustettu ihminen pystyisi nousemaan käsivoimilla lentoon. Tiheä kaasukehä helpottaa raskaiden kuormien laskemista kuun pinnalle laskuvarjoilla. Kaasukehä myös suojaa meteoreilta. Titanin keskusplaneetan Saturnuksen Van Allenin säteilyä sisältävät magneettikentän vyöhykkeet ovat heikot toisin kuin Jupiterin vastaavat. Muutenkaan kauempana Auringosta auringon purkaukset eivät välttämättä ole niin suuri rasite kuin Maan etäisyydellä avaruudessa. Titanin oma magnetosfääri suojaa jossain määrin auringon hiukkassäteilyltä ja kosmisilta säteiltä. Näin ollen Titan on monissa suhteissa parempi asutuskohde kuin sellaiseksi ehdotettu Mars.


title: Titanin asuttaminen

text:
Titan on Maasta ja Auringosta kaukana oleva kylmä maailma, jonka pintalämpötila on noin -179 °C.
Lämpöeristys on suuri ongelma, jota ei ole toistaiseksi saatu ratkaistua. Myös Titanin Maata tiheämpi kaasukehä vaikeuttaa lämpöeristystä. Titanin suuri kaasukehän paine aiheuttaa omat ongelmansa paineistukselle. Titanin kaasukehässä on syanidia, joka on ihmisille myrkyllistä pieninäkin annoksina, ja jos sitä vuotaa suuren kaasukehän paineen takia sisään, se tappaa nopeasti.


title: Titanin asuttaminen

text: Aurinko näyttää Titanista katsoen noin 3,5 kaariminuutin kokoiselta eli melkein 10 kertaa pienemmältä kuin Maassa ja valaisee melkein 100 kertaa himmeämmin, mikä vastaa auringonlaskua Maassa. Näin himmeässä säteilyssä aurinkoenergiaa ei voi käyttää, vaan on turvauduttava esimerkiksi ydinreaktoreihin tai tuulivoimaan. Titanin melko heikko magnetosfääri ei suojaa kaikelta aurinkotuulen mukana kulkevalta hiukkassäteilyltä.


title: Titanin asuttaminen

text: Radioviestin välitys Maan ja Titanin välillä vie kauan (n 1.5-2 h), joten keskustelu reaaliajassa Maan kanssa on mahdotonta. Lisäksi Titanissa on luultavasti pula metalleista ja muista huoneenlämpötilassa kiinteistä aineista, joita tarvitaan siirtokunnan rakentamiseen.


title: Korvakalat

text: Korvakalat (Kneriidae) on maitokalojen lahkoon kuuluva kalaheimo. Heimon lajeja tavataan trooppisen Afrikan makeista vesistä.


title: Korvakalat

text: Korvakalojen heimoon kuuluu lähteestä riippuen 24–30 lajia, jotka jaetaan neljään sukuun. "Cromeria nilotica" ja "Grasseicthys gabonensis" eroavat muista heimon lajeista, niin, että ne katsotaan joskus kuuluvaksi omiin heimoihinsa "Cromeriidae" ja "Grasseicthyidae". Korvakaloihin kuuluvia lajeja ovat muun muassa korvakala ("Kneria polli"), ruahankorvakala ("Kneria ruahae"), kirjokorvakala ("Parakneria tanzaniae") ja kongonkorvakala ("Parakneria thysi")


title: Korvakalat

text: Korvakalalajit ovat melko pienikokoisia ja suurin laji "Parakneria marmorata" kasvaa korkeintaan noin 15 cm pitkiksi. Suurimmilla lajeilla on suomut ja kylkiviiva aisti, kun "C. nilotica" ja "G. gabonensis" lajit ovat neoteenisia eli muistuttavat suomuttomia, läpikuultavia poikasiaan myös sukukypsinä. Kaikille lajeille on tyypillistä yläleuka, jonka ne voivat työntää eteenpäin. Eräiden lajien koirailla kiduskannen suomut ovat kookkaat ja muodostavat ruusukemaisen ulokkeen.


title: Korvakalat

text: Korvakalalajeja tavataan Niilistä ja trooppisen Afrikan makeista vesistä. Tyypillistä elinympäristöä ovat viileähköt ylängöillä sijaitsevat nopeasti virtaavat joet ja purot. Muun muassa rintaevät, jotka voivat toimia imukupin tavoin on sopeutuma tällaisiin ympäristöihin.


title: BAe Jetstream 31

text: BAe Jetstream 31 on British Aerospacen valmistama 19-paikkainen, kahdella potkuriturbiinimoottorilla varustettu liikennelentokone, joka oli eri versioina tuotannossa vuosina 1980-1993. Kaikkien versioiden yhteenlaskettu valmistusmäärä on 458 kappaletta.


title: BAe Jetstream 31

text: Jetstream 31 perustuu brittiläisen Handley-Page-yhtiön 1960-luvun alkupuolella suunnittelemaan HP.137-konetyyppiin. Handley-Pagen taloudellisten vaikeuksien vuoksi konetyypin tuotanto siirtyi myöhemmin "Jetstream Aircraft" -nimiselle yhtiölle, jonka taustalla oli Scottish Aviation. Vuonna 1977 Scottish Aviationista tuli osa kansallista British Aerospace -yhtiötä (nykyisin BAE Systems). Jetstream 31 -koneet valmistettiin Prestwickissä.


title: BAe Jetstream 31

text: Koneesta kehitettiin myös suurennettu malli Jetstream 41, mutta sen kaupallinen menestys jäi melko vaatimattomaksi.


title: BAe Jetstream 31

text: Kone on paineistettu ja enintään 19-matkustajapaikkainen. Sitä tuotettiin vuosien saatossa useina eri versioina, kuten HP.137, Jetstream 1, Jetstream 2, Jetstream 200, Jetstream 31 ja Jetstream 32. Eri versioissa käytettiin useita eri moottorivaihtoehtoja, joista yleisimmät olivat Garrett TPE331-10 (Jetstream 31) ja Garrett TPE331-12 (Jetstream 32).


title: BAe Jetstream 31

text: Kone oli suunnattu kevyeeseen reittiliikenteeseen ("regional airlines") ennen kaikkea Yhdysvaltojen markkinoille, jonne valtaosa koneista myytiin.


title: BAe Jetstream 31

text: Suomessa Air Botnia operoi 1990-luvulla enimmillään viiden Jetstream-koneen laivastoa.


title: Russian Roulette

text: Russian Roulette voi tarkoittaa ainakin seuraavia:


title: Punaisenmerenlaivue

text: Punaisenmerenlaivue oli Italian kuninkaallisen laivaston Regia Marinan Massawaan Italian Itä-Afrikkaan (nykyinen Eritrea) sijoitettu laivasto-osasto. Toisessa maailmansodassa laivue taisteli Britannian Itäistä laivastoa vastaan Italian julistettua sodan liittoutuneille 10. kesäkuuta 1940 antautumiseensa 8. huhtikuuta 1941 saakka.


title: Energiaorja

text: Energiaorja () on metafora, jolla fossiilisten polttoaineiden polttamisesta ihmisen käyttöön vapautunutta energiaa verrataan ihmisen lihasvoimaan. Käsitettä käytetään yleensä perusteltaessa fossiilisten polttoaineiden suurta merkitystä öljykauden moderneille teollisuusyhteiskunnille. Perusajatuksena on, että pelkällä ihmisen lihasvoimalla on mahdotonta saavuttaa nykyaikaista tuotannon määrää ja elintasoa.


title: Energiaorja

text: Termin "energiaorja" otti vuonna 1944 ensimmäisenä käyttöön yhdysvaltalainen arkkitehti ja visionääri Buckminster Fuller, joka laski yhden miestyövuoden tarkoittavan 150 000 jalkanaulan päiväkulutusta 250 päivän ajan eli yhteensä 37,5 miljoonaa naulajalkaa. Tähän lukuun hän päätyi vähentämällä sotilaiden energiankulutuksesta kerätyistä tiedoista heidän elimistönsä normaaliin ylläpitoon tarvittavan energian, jolloin jäljelle jäi työskentelyyn suunnattava nettoenergia.


title: Energiaorja

text: William R. Catton määrittelee energiaorjan teoksessaan siten, että yksi energiaorja vastaa 121 litraa bensiiniä. Tämän määrän polttaminen vapauttaa yhtä paljon energiaa kuin keskimääräinen aikuinen ihminen kykenee saamaan elimistöönsä vuoden aikana syömästään ruoasta. Siten 121 litralla bensiiniä voi tehdä yhtä paljon työtä kuin ihmisorja kykenisi tekemään vuoden aikana olettaen, että polttomoottorin ja ihmisruumiin hyötysuhde on sama.


title: Energiaorja

text: Dave Hughes ottaa energiaorjan määritelmän lähtökohdaksi sen, että keskiverto ihminen kykenee lihasvoimalla pitkäkestoisessa työssä tuottamaan tarpeeksi energiaa 100 W:n hehkulampun valaisemiseen. Yksi öljybarreli sisältää energiaa 1700 kWh. Tehden 8 tunnin työpäivää 5 päivänä viikossa, sekä pitäen normaalit lomat, ihmiseltä kuluisi 8,6 vuotta tuottaa yhtä monta kilowattituntia kuin öljybarreli sisältää. Tehtäessä 12 tunnin työpäiviä 7 päivänä viikossa ilman lomia aika lyhenisi 3,8 vuoteen.


title: Energiaorja

text: Buckminster Fuller laski koko maailman vuoden 1950 energiankulutukseksi 80,17 triljoonaa naulajalkaa, josta hän oletti vain 4 %:n hyötysuhteen vuoksi nettotyön olevan 3,2 triljoonaa naulajalkaa. Tämä tarkoitti, mikäli miestyövuoden oletetaan vastaavan 37,5 miljoonaa naulajalkaa, 85,5 miljardia koneellisesti tuotettua miestyövuotta. Jokaisella maailman silloisesta 2,25 miljardista asukkaasta oli siis keskimäärin 38 energiaorjaa käytössään. Energiaorjat eivät kuitenkaan jakautuneet maailman ihmisille tasapuolisesti, vaan siinä missä pohjoisamerikkalaisilla oli käytössään jopa 347 energiaorjaa henkeä kohden, Väli-Amerikassa vastaava luku jäi alle yhteen. Historiallisena vertailuna Fuller esitti, että keskimääräisellä amerikkalaisella perheellä oli vuonna 1820 käytössään yhteensä vain yksi energiaorja, kun vuonna 1950 amerikkalaisen perheen yhteenlaskettu energiaorjien määrä oli 1735.


title: Energiaorja

text: Keskimääräinen kanadalainen kuluttaa öljyä vuodessa 24,7 barrelia. Tästä Dave Hughes laskee, että jokaisella kanadalaisella on käytössään noin 204 energiaorjaa. Hughesin näkemyksen mukaan tämä on suunnaton määrä energiaa yhden ihmisen käytössä. Nykyihmisellä on enemmän orjia käytössään kuin roomalaisilla tai egyptiläisillä rikkaillakaan taloilla koskaan oli, ja orjia on viisi kertaa enemmän kuin keskimääräisellä 1800-luvun yhdysvaltalaisella plantaasilla.


title: Energiaorja

text: Suomalainen kuluttaa öljyä vuorokaudessa keskimäärin noin 6 litraa. Tämä tarkoittaa sitä, että jokaisella suomalaisella on keskimäärin pelkästään öljyn muodossa 24 energiaorjaa ympäri vuorokauden. Jos Suomen koko energiankulutus otetaan huomioon, samalla kaavalla laskien oli vuonna 2008 jokaisella suomalaisella käytössään 77 energiaorjaa ympäri vuorokauden. Kahdeksan tunnin työvuoroilla tämä vastaisi jo 231 orjaa.


title: Energiaorja

text: Vuonna 2009 brittiläinen TV-yhtiö teetti kokeen, jossa omakotitalon koko energiantarve katettiin viereisessä talossa olevien 100 vapaaehtoisen polkupyöräilijän lihasvoimalla. Talossa asunut perhe ei tiennyt asiaa, vaan käytti talon sähkölaitteita normaaliin tapaan luullen sähkön tulevan yleisestä jakeluverkosta. Uunin lämmittäminen vaati 24 pyöräilijän ja leivänpaahdin 11 pyöräilijän panoksen. Kun television työntekijät kertoivat perheelle, että teeveden lämmittäminen oli kuluttanut osan pyöräilijöistä voimat loppuun, he eivät voineet uskoa korviaan. Kokeen lopuksi monet pyöräilijöistä luhistuivat, ja jotkut eivät kyenneet kävelemään moneen päivään. Yhden talon sähköjen tuottaminen yhden päivän ajan oli liikaa 100 hyväkuntoiselle ihmiselle.


title: Energiaorja

text: Yllä mainitun kokeen tarkoituksena oli osoittaa, kuinka vahvasti moderni elämäntapa rakentuu energiaorjien varaan. Erityisen merkittävä energiaorjien rooli on teollisessa tuotantojärjestelmässä ja logistiikassa. Esimerkiksi 60 tonnin painoisen ajoneuvoyhdistelmän vetoon vaaditaan vähintään 300 kW:n (noin 402 hv:n) tehoinen moottori, mikä vastaa 3 000 aikuista ihmistä. Energiaorjien hyödyntäminen merkitsee siis sitä, että teollisuusmaissa merkittävä osa työstä ja tuotannosta tehdään fossiilisten polttoaineiden voimalla.


title: Prestwick

text: Prestwick () on kaupunki Etelä-Ayrshiren hallintoalueella Skotlannissa, noin 50 kilometriä lounaaseen Glasgow'sta. Vuoden 2001 väestönlaskennan mukaan Prestwickissä oli 14 934 asukasta.


title: Prestwick

text: Ennen toista maailmansotaa ja sen aikana Prestwickin lentokenttä oli merkittävä Atlantin ylittävien lentojen käyttämä kenttä. Nykyisin sitä käyttävät monet halpalentoyhtiöt.


title: Mark Acres

text: Mark Richard Acres (s. 15. marraskuuta 1962 Inglewood) on yhdysvaltalainen entinen koripalloilija. Peliuransa jälkeen hän on työskennellyt opettajana.


title: Nikola Hartmann

text: Nikola Hartmann (ent. Hartmann-Dünser, s. 5. kesäkuuta 1975 Götzis) on itävaltalainen entinen naispainija, maailman- ja euroopanmestari.


title: Nikola Hartmann

text: Hartmann voitti painijanurallaan viisi maailmanmestaruutta, viisi euroopanmestaruutta ja kolme muuta EM-mitalia. Hänet nimettiin FILA:n kunniagalleriaan vuonna 2010.


Luettelo Suomessa elävistä maailmanlaajuisesti uhanalaisista eliöistä Kansainvälisen luonnonsuojeluliiton eli IUCN:n uhanalaisluokituksen mukaan. Luettelo perustuu vaillinaisesti IUCN:n levinneisyystietoihin. Jotkin mainituista lajeista ovat voineet käytännössä hävitä Suomesta.


title: Mirabello-luokka

text: Mirabello-luokka oli Italian kuninkaallisen laivaston toisessa maailmansodassa palvellut kolmen aluksen muodostama risteilijäluokka ().


title: Mirabello-luokka

text: Vuoden 1913 alustavien suunnitelmien mukaan piti valmistaa 5 000 tonnin kevyesti panssaroituja aluksia, jotka suunnitteli insinöörikapteeni Nabor Soliani yhdessä genovalaisen Gio. Ansaldo & C.:n kanssa. Regia Marina luokitteli alukset tiedusteluristeilijöiksi ja ne luokiteltiin uudelleen 1. heinäkuuta 1921 keveiksi tiedusteluristeilijöiksi ja edelleen 5. syyskuuta 1938 hävittäjiksi.


title: Christine Nordhagen

text: Christine Nordhagen-Vierling (s. 26. kesäkuuta 1971 Grande Prairie) on kanadalainen entinen naispainija, maailman- ja amerikanmestari.


title: Christine Nordhagen

text: Nordhagen voitti painijanurallaan kuusi maailmanmestaruutta, kaksi muuta MM-mitalia ja kaksi Pan-Amerikan-mestaruuskilpailujen kultamitalia. Ateenan kesäolympialaisissa 2004 Nordhagen oli sarjan 72 kg viides. Hänet nimettiin ensimmäisenä naispainijana FILA:n kunniagalleriaan vuonna 2006.


title: William Painter

text: William Painter (1838–1906) oli keksijä, joka keksi mm. kruunukorkin ja pullonavaajan.


title: William Painter

text: Painter syntyi Irlannissa ja muutti Yhdysvaltoihin 20-vuotiaana. Hän asettui asumaan Baltimoreen, ja sai keksinnöilleen kaikkiaan 80 patenttia. Kruunukorkin menestystä siivitti samaan aikaan tapahtunut hiilihapollisten juomien yleistyminen. Crown Cork and Seal Company -niminen yritys alkoi valmistaa kruunukorkkeja ja vakuuttaa juomavalmistajia korkin ylivertaisuudesta.Korkintuotanto laajeni nopeasti, ja kun Painter kuoli vuonna 1906 varakkaana miehenä, yrityksellä oli jo tytäryhtiöt Saksassa, Ranskassa, Brasiliassa ja Japanissa.


title: Louisvillen yliopisto

text: Louisvillen yliopisto () on julkinen tutkimusyliopisto Louisvillessa, Yhdysvalloissa. Yliopistolla on kolme kampus-aluetta.


title: Louisvillen yliopisto

text: Yliopiston urheilujoukkueista käytetään nimitystä Louisville Cardinals. Tunnetuin yliopiston joukkue on koulun koripallojoukkue, joka voittanut kaksi NCAA-mestaruutta.


title: Pavel Sudoplatov

text: Pavel Anatoljevitš Sudoplatov (; 7. heinäkuuta 1907 Melitopol, Ukraina – 26. syyskuuta 1996) oli korkea-arvoinen Neuvostoliiton tiedusteluvirkailija. Hän palveli kenraaliluutnantin arvoisena NKVD:ssa eli Neuvostoliiton sisäisessä turvallisuusministeriössä. Sudoplatovin johtama erikoisoperaatioiden yksikkö oli nimeltään ”Osasto S” – ja se oli suoraan alistettu sisäasiainministeri Lavrenti Berijalle, joka oli myös NKVD:n päällikkö (Nikolai Ježovin jälkeen). Sudoplatov otti vastaan toimintakäskyjä myös generalissimus Josif Stalinilta, jota kävi tapaamassa muutamia kertoja vakoilijauransa aikana.


title: Pavel Sudoplatov

text: Sudoplatov liittyi jo nuorena ns. tsekisteihin, eli Tšekaan. Hänen johdollaan toteutettiin neuvostoemigrantti Lev Trotskin salamurha Meksikossa vuonna 1940. Tappotehtävän toteutti espanjalaissyntyinen Ramon Mercader, teräasetta käyttäen. Trotski ei kuollut heti, vaan myöhemmin vammoihinsa sairaalassa. Nuori Sudoplatov suoritti Ukrainassa myös itse eliminointi-tehtävän, salamurhaten vastavallankumouksellisen Jevhen Konovaletsin. Pavel Sudoplatov vietti myös Suomessa lyhyen aikaa vangittuna.


title: Pavel Sudoplatov

text:
Pavel Sudoplatov ohjasi myös vakoilurengasta, joka keräsi ydintutkimukseen liittyviä tietoja – sekä Englannista että Yhdysvalloista. Merkittävimpiä näistä asiamiehistä jotka myivät tietoja itään, olivat brittiläinen Alan Nunn May sekä natsi-Saksasta paennut, kommunistipuolueen jäsen Klaus Fuchs. Myös Cambridgen rengas - eli "viisikko" sivusi Sudoplatovin salaista tiedustelu-uraa. Viisikon jäsenet solutettiin suurlähetystön sekä Cambridgen yliopiston kautta. Näistä henkilöistä osa muutti pysyvästi
Neuvostoliittoon, kuten Kim Philby. Vakoilurenkaan paljastuminen oli valtava takaisku Iso-Britannialle aikanaan.


title: Pavel Sudoplatov

text: Sudoplatov kertoo omassa muistelmateoksessaan, että kuuluisaa tiedemiestä J. Robert Oppenheimeria koetettiin lähestyä Neuvostoliiton taholta ydintutkimukseen liittyvissä asioissa, jopa useastikin. Samoin sen, ettei tämä itse koskaan paljastanut luottamuksellista tietoutta neuvostoliittolaisille taikka näiden edustajille. ”Oppy” joutui ongelmiin muutoin, lähinnä naiivin avomielisyytensä johdosta. Se johti muun muassa. Oppenheimerin turvaluokitustason alentamiseen sekä syrjityksi joutumiseen myöhempänä. Hän kärsi erityisesti Joseph McCarthyn epäamerikkalaisuutta tutkineen komission toimista, joutuen vähämerkityksiseen asemaan elämänsä loppuvaiheessa. Sudoplatovin mukaan, oli Oppenheimer kuitenkin edesauttanut ”myyrien pesiytymistä” Manhattan-projektiin merkittävästi, esimerkiksi rekrytoimalla Klaus Fuchsin. Fuchs oli Oppenheimerin käsityksen mukaan lahjakas ja ansioitunut tutkija. Toinen keskeinen ”myyrä” Fuchsin ohella oli Enrico Fermin assistentti, italialaistaustainen Bruno Pontecorvo. Fuchsin lailla Pontecorvo emigroitui itäblokkiin.


title: Pavel Sudoplatov

text: Fyysikko Oppenheimerin lähellä palveli kuitenkin sellaisia henkilöitä, jotka salaista tietoutta vuosivat eteenpäin. Sudoplatov oli kertonut Neuvostoliiton ydinsalaisuuksien eräänä merkittävimmistä lähteistä, olleen tanskalaisen ydinfyysikko Niels Bohrin. Bohr oli suhtautunut joviaalisti tiedonjakoon Yhdysvaltain ja Ison Britannian ulkopuolelle, tarkoittaen lähinnä itäistä liittolaista NL:oa. Tätä tapaamaan kotimaahansa Tanskaan lähetettiin akateemisessa peitetehtävässä esiintynyt NKVD:n agentti Elizaveta Zarubina, jolle Bohr auliisti oli pyydetyt tiedot kertonut. Bohrin panos oli niin merkittävä, että tämän antamien tietojen pohjalta kyettiin käynnistämään Neuvostoliiton ensimmäinen ydinvoimala. Tätä ennen venäläisille oli jo päässyt tapahtumaan ydinonnettomuus, mikä oli johtunut plutoniumin virheellisestä käsittelystä.


title: Pavel Sudoplatov

text: Neuvostoliitossa kutsuttavan suuren isänmaallisen sodan aikana eli toisessa maailmansodassa Pavel Sudoplatov vastasi erilaisista operatiivisista solutusryhmistä. Ne harjoittivat tiedustelun ohella, sekä sabotaasia että vihollisen harhauttamista eli disinformaatiota. Operaatiot toteutettiin usein vihollislinjojen takana selustassa.


title: Pavel Sudoplatov

text: Sudoplatov paljastaa elämäkerrassaan myös ruotsalaisen teollisuusmagnaatti Raoul Wallenbergin kohtalon. Tämä salamurhattiin Sudoplatovin käsityksen mukaan myrkkyruiskeella Ljubjankan erityisvankilassa, sekä ruumis ja asiakirjat olisi tämän jälkeen hävitetty. Salaisen myrkkylaboratorio X:n olemassaolo paljastetaan niin ikään. Laitos oli nimeltään "Toksikologian Laboratorio Nro 2" -ja se sijaitsi Moskovassa. Laitosta johti professori Grigori Moisejevitš Maironovski, jonka Sudoplatov oletti Wallenbergin likvidoineen. Wallenberg katosi toisen maailmansodan lopputiimellyksessä Unkarissa. Myös Maironovski pidätettiin sekä teloitettiin myöhemmin, raa'an pahoinpitelemisen jälkeen: NKVD:n omaksuman käytännön mukaisesti, jossa pääsääntöisesti kiusallisia todistajia ei eloon jätetä.


title: Pavel Sudoplatov

text: Myös niin kutsutun rautaesiripun syntymisestä idän ja lännen välille Sudoplatov luo aiemmasta poikkeavan käsityksen. Hänen mukaansa Neuvostoliitto alkoi osoittaa epäluottamusta länttä kohtaan jo toisen maailmansodan loppuvaiheissa, Saksan alettua luhistua ja Neuvostoliiton miehitettyä Itä-Euroopan. Tämä tapahtui paljon ennen Winston Churchillin Missourin Fultonissa maaliskuussa 1946 pitämää kuuluisaa puhetta. (s. 322) Sudoplatov kertoo omanneensa lukuisia kontakteja tuon ajan keskeisiin vaikuttajiin Itä-Euroopan maissa, joista muodostui kylmän sodan kaudeksi nk. vasalli- taikka ”puskurivaltioita” Neuvostoliitolle.


title: Pavel Sudoplatov

text:
Eräs merkittävä paljastus oli ns. ”Berliinin kriisin” vuonna 1948 olleen puhdas Stalinin tekemä manipulaatio. Stalin olisi masinoinut eli luoneen provosoidusti Berliinin saarron, siirtääkseen lännen huomion kokonaan pois Kiinan tapahtumista. Kommunistit ottivat Kiinan alueet valtakomentoonsa vuoteen 1949 mennessä. Stalin oli suhtautunut Mao Zedongiin kunnioittavasti - mutta nuorempana kolleganaan. Yhdysvaltain presidentti Harry S. Truman oli suunnitellut peräti atomipommituksia Tsiang Kai-sekin johtamien kansallismielisten voiton turvaamiseksi ja kommunisteja vastaan, joutuen kuitenkin tästä suunnitelmasta luopumaan. Korean sotaa alettiinkin sotimaan jo tästä vain vuoden, pari myöhempänä. Tuon sodan kaikkein kriittisimmässä vaiheessa, esitti länsiliittoutuneiden ylipäällikkö Douglas MacArthur vaatimuksen atomipommituksien tekemisestä. Nämä kuitenkin torjuttiin.
Venäläiset olivat laatineet omat suunnitelmansa sen laskelman varaan, ettei länsi kykenisi kahdella rintamalla käytyyn atomisotaan samanaikaisesti. Salaisia raportteja Neuvostoliitolle toimitti muun muassa Donald Mclean.


title: Pavel Sudoplatov

text: Pavel Sudoplatov vangittiin pian Stalinin kuoleman jälkeen. Hän joutui viettämään vankiloissa toistakymmentä vuotta, vapautuen vankeudesta 21. elokuuta 1968. Sudoplatov rehabilitoitiin vasta vuonna 1990, joskaan tämä ei saanut takaisin sodan aikana hänelle myönnettyjä kunniamerkkejä. Viime vuosinaan kenraaliluutnantti Sudoplatov oli kärsinyt sydänvaivoista. Hänen poikansa, Anatoli on tiedemies Moskovan yliopistossa Venäjällä. Pavel Sudoplatovin juutalaissyntyinen aviovaimo Emma (o.s. Kaganova, k. 1988) oli myös korkea-arvoinen tiedusteluvirkailija NKVD:ssa. Hän koulutti salaisia agentteja tehtäviinsä, ollen everstiluutnantin arvoinen.


title: Pavel Stolbov

text: Pavel Afanasjevitš Stolbov (, 30. elokuuta 1929 Krasnyi Lutš, Ukrainan SNT, Neuvostoliitto – 15. kesäkuuta 2011 Moskova, Venäjä) oli Neuvostoliittoa edustanut telinevoimistelija, olympiavoittaja, maailman- ja euroopanmestari.


title: Pavel Stolbov

text: Stolbov saavutti voimistelijanurallaan yhden olympiamitalin, joukkuekilpailun kullan Melbournesta 1956. Moniottelussa hän oli 14:s, ja yksittäisillä telineillä hän oli rekillä neljäs, hevosella seitsemäs, renkailla 12:s, permannolla 16:s, hypyssä 28:s ja nojapuilla 41:s.


title: Pavel Stolbov

text: Maailmanmestaruuskilpailuissa Stolbov voimisteli Neuvostoliiton kultaa voittaneessa joukkueessa Moskovassa 1958. Samoissa kisoissa hän saavutti hevosella hopeaa ja nojapuilla pronssia. Prahan MM-kilpailuissa 1962 Stolbov saavutti hopeaa rekillä ja joukkuekilpailussa.


title: Pavel Stolbov

text: Euroopan-mestaruuskilpailuista Stolbov saavutti neljä mitalia Kööpenhaminassa 1959: maailmanmestaruuden rekillä, moniottelun ja renkaiden hopeaa ja pronssia nojapuilla.


title: Helios Prototype

text: Helios Prototype eli alkuperäiseltä ja tunnetummalta nimeltään pelkkä Helios oli NASAn aurinkovoimalla toimiva kauko-ohjattu ilma-alus (UAV), joka saavutti 29 524 metrin korkeuden 13. elokuuta 2001.


title: Helios Prototype

text: Helios Prototype sopi hyvin tieteellisten laitteiden alustaksi. Siitä pyrittiin tekemään lentokone joka pystyy lentämään mahdollisimman hitaasti, jotta se käyttäisi mahdollisimman vähän energiaa ja jotta siihen kiinnitetyt tieteelliset tutkimuslaitteet ja viestintälaitteet olisivat mahdollisimman vakaissa oloissa ja melkein tai täysin paikallaan maahan nähden.


title: Helios Prototype

text: Helioksella oli lentämisen kannalta kaksi peruskonfiguraatiota (hyötykuorman konfiguraatiot erikseen): korkeuteen optimoitu ja lennon pituuteen optimoitu. Oli suunniteltu, että Helios voisi lentää jopa kuukausia yhteen menoon, kun se päivällä lataa akkuja ja lisäksi muuttaa varastoitua vettä vedyksi, jotta se voisi yöllä lentää akkuvirralla ja virralla, joka tulee ilma-vetypolttokennoista (joista tulee vettä kemiallisen reaktion vuoksi). Lentokorkeus tällöin olisi ollut "vain" 20 km ennätyksen 29 kilometrin sijaan. Lentokorkeus katsottiin sopivaksi, koska siellä ei ole juurikaan suihkuvirtausta eikä turbulenssia.


title: Khaos Legions

text: Khaos Legions on Arch Enemyn yhdeksäs studioalbumi. Se julkaistiin Euroopassa 30. toukokuuta 2011 ja Yhdysvalloissa 7. kesäkuuta 2011.


title: Yayoi Urano

text: Yayoi Urano (, s. 30. maaliskuuta 1969 Kawasaki) on japanilainen entinen naispainija, maailman- ja aasianmestari.


title: Yayoi Urano

text: Urano saavutti maailmanmestaruuskilpailuissa vuosina 1990–1996 seitsemän finaalipaikkaa peräkkäin, joista hän hävisi vain yhden. Vuonna 1997 hän oli sarjassa 68 kg neljäs. Lisäksi Urano voitti Aasian-mestaruuskilpailujen kultaa vuonna 1996. Hänet nimettiin toisena naispainijana FILA:n kunniagalleriaan vuonna 2007.


title: BBC World Service

text: BBC World Service eli BBC:n ulkomaanpalvelu on Britannian yleisradioyhtiö BBC:n kansainvälisistä radiolähetyksistä vastaava yksikkö. Se lähettää ohjelmaa 33 eri kielellä ja sillä on 150 miljoonaa säännöllistä kuuntelijaa radion ja internetin kautta. Toisin kuin BBC:n kotimaahan tarkoitetut palvelut, World Serviceä ei rahoiteta lupamaksuilla vaan se saa rahoituksensa parlamentilta.


title: BBC World Service

text: BBC World Service perustettiin vuonna 1932, tuolloin nimellä Empire Service. Alkuvuosina se lähetti ainoastaan englanniksi, mutta toisen maailmansodan lähetessä alkoivat arabian ja espanjankieliset lähetykset, vastapainoksi Saksan propagandalähetyksille.


title: BBC World Service

text: Vuosina 1940–1997 BBC:n ulkomaanpalvelussa toimi myös suomenkielinen toimitus, joka lähetti päivittäin uutisia ja muuta ohjelmaa Suomeen lyhytaaltolähetyksinä. Sen toimittajina ovat vuosikymmenten varrella toimineet muiden muassa Anselm Hollo, Max Jakobson, Jyrki Koulumies, Kari Mänty, Pertti Salolainen, Erkki Raatikainen, Matti Rossi ja Erkki Toivanen.


title: BBC World Service

text: Eräänlaisena julkisena salaisuutena kylmän sodan aikana tiedettiin BBC:n pitävän suomenkielistä palvelua yllä Britannian ulkoministeriön käskystä siltä varalta, että Neuvostoliiton naapurina elävälle Suomelle ”käy huonosti”. Tuossa tilanteessa BBC:n suomenkieliset lähetykset olisivat auttaneet puolueettoman uutistiedon saamista Suomessa. Muihin Pohjoismaihin suunnatut lähetykset BBC lopetti vuonna 1957, mutta suomenkielinen lähetystoiminta jatkui vielä neljä vuosikymmentä.


title: BBC World Service

text: BBC:n suomenkieliset lähetykset olivat suosituimpia 1950–1960-luvuilla, jolloin Yleisradio ei lähettänyt kovin paljon ulkomaista populaarimusiikkia. Tätä puutetta paikkasivat muun muassa Sirkka Ahosen toimittama ”Kello kahdentoista tanssihetki” ja 1960-luvun puolivälissä Erkki Toivasen ja Sirpa Räsäsen ohjelmat svengaavasta Lontoosta.


title: One on One: Dr. J vs. Larry Bird

text: Dr. J and Larry Bird Go One on One (tunnettu myös nimellä "One on One") on Eric Hammondin kehittämä ja Electronic Artsin vuonna 1983 Apple II:lle julkaisema koripalloaiheinen urheilupeli.


title: One on One: Dr. J vs. Larry Bird

text: Pelaaja voi valita pelattavaksi hahmoksi joko Julius Ervingin tai Larry Birdin. Yksi-vastaan-yksi-peliä voi pelata joko toista pelaajaa tai tietokonetta vastaan. Pelit ovat joko aika- tai pisterajoitteisia. Pelihahmolla on "kestävyysmittari": juokseminen ja hyppiminen väsyttää pelaajaa, kun taas paikallaan seisominen palauttaa voimat. Alhainen kestävyys hidastaa pelaajan suoritusta. Jos pelaaja donkkaa usein, korin takalauta saattaa rikkoutua, jolloin vahtimestari tulee siivoamaan lattialle pudonneet osat.


title: One on One: Dr. J vs. Larry Bird

text: Pelin jatko-osa "Jordan vs Bird" julkaistiin IBM PC:lle, Sega Mega Drivelle, Commodore 64:lle ja Nintendo Entertainment Systemille vuonna 1988.


title: One on One: Dr. J vs. Larry Bird

text: "One on One" oli ensimmäinen lisensoitu urheiluvideopeli, jossa pelaajat esitettiin tunnistettavina oikeilla nimillään ja ominaisuuksillaan. 1UP.comin Essential-artikkelisarjassa pelille annetaan kunnia edelläkävijänä, jolle nykyiset lisensoidut urheilupelit ovat velkaa suosiostaan.


title: Pathfinder-Plus

text: Pathfinder Plus oli NASAn miehittämätön lentokone, joka saavutti ainakin 24,445 kilometrin korkeuden. Se toimi osin aurinkoenergialla. Vuonna 2002 se toimi hetken tv-lähetysten ja langattoman viestinnän linkin alustana 20 000 metrin korkeudesta. Se soveltui hyvin erilaisten tieteellisten laitteiden alustaksi.


title: Ihmiset suviyössä

text: Ihmiset suviyössä on Frans Eemil Sillanpään kirjoittama romaani vuodelta 1934. Sen on julkaissut Otava. Sillanpää luonnehti romaaniaan "eepilliseksi sarjaksi". Elokuvaversion valmistumisvuonna romaanista julkaistiin viides painos. Kirjan ensimmäinen virke tiivistää paljon oleellista:


title: Ihmiset suviyössä

text: Valentin Vaala on vuonna 1948 ohjannut kirjaan perustuvan elokuvan "Ihmiset suviyössä".


title: Garrett TPE331

text: Garrett TPE331 on lentokoneissa käytettävä potkuriturbiinimoottori, jonka kehitti Garrett AiResearch 1960-luvulla ja jota nykyisin valmistaa Honeywell. Moottorin eri versioista saatava teho on 575 akselihevosvoimasta aina 1650 akselihevosvoimaan. TPE331-moottoria käytetään runsaasti liike- ja kevyissä liikennekoneissa, joista esimerkkeinä BAe Jetstream 31, Dornier Do 228 ja Mitsubishi MU-2.


title: Garrett TPE331

text: TPE331 on rakenteeltaan ns. kiinteäakselinen () moottori. Se tarkoittaa, että kaikki moottorin pyörivät osat ovat kiinteässä yhteydessä toisiinsa. Näin ollen potkurin kierrosluku on suoraan verrannollinen moottorin kierroslukuun. Moottorin pääosat ovat kaksivyöhykkeinen keskipakoahdin, polttokammio, kolmivyöhykkeinen aksiaalinen turbiini sekä potkuri- ja apulaitevaihteistot.


title: Wimbledonin tennisturnaus 2011 – miesten kaksinpeli

text:
Novak Đoković voitti ensimmäistä kertaa urallaan Wimbledonin mestaruuden. Hän varmisti myös nousun maailmanlistan ykköseksi selviydyttyään loppuotteluun. Loppuottelussa hän voitti Rafael Nadalin neljässä erässä.
 Richard Gasquet "(4. kierros)"
 Mihail Južnyi "(4. kierros)"
 Michaël Llodra "(4. kierros)"
 Florian Mayer "(2. kierros)"
 Fernando Verdasco "(2. kierros)"
 Aleksandr Dolgopolov "(1. kierros)"
 Janko Tipsarević "(1. kierros)"
 Juan Martín del Potro "(4. kierros)"
 Juan Ignacio Chela "(2. kierros)"
 Guillermo García-López "(2. kierros)"
 Marin Čilić "(1. kierros)"
 David Nalbandian "(3. kierros)"
 Nikolai Davydenko "(1. kierros)"
 Thomaz Bellucci "(1. kierros)"
 Milos Raonic "(2. kierros)"
 Marcos Baghdatis "(3. kierros)"


title: Wimbledonin tennisturnaus 2011 – naisten kaksinpeli

text:
Turnauksen voitti Petra Kvitová, joka saavutti ensimmäisen Grand Slam -voittonsa. Tämä oli myös ensimmäinen kerta, kun hän pääsi Grand Slam -turnauksen loppuotteluun. Loppuottelussa hän voitti Marija Šarapovan luvuin 6–3, 6–4.
 Kaia Kanepi "(1. kierros)"
 Ana Ivanović "(3. kierros)"
 Yanina Wickmayer "(4. kierros)"
 Peng Shuai "(4. kierros)"
 Flavia Pennetta "(3. kierros)"
 Shahar Pe'er "(1. kierros)"
 Venus Williams "(4. kierros)"
 Dominika Cibulková "(puolivälierät)"
 Daniela Hantuchová "(3. kierros)"
 Marija Kirilenko "(3. kierros)"
 Jarmila Gajdošová "(3. kierros)"
 Jekaterina Makarova "(1. kierros)"
 Roberta Vinci "(3. kierros)"
 Bethanie Mattek-Sands "(1. kierros)"
 Lucie Šafářová "(2. kierros)"
 Tsvetana Pironkova "(puolivälierät)"


title: Siltalan pehtoori (vuoden 1953 elokuva)

text: Siltalan pehtoori on Valentin Vaalan ohjaama suomalainen elokuva vuodelta 1953. Se perustuu Harald Selmer-Geethin romaaniin "Inspektorn på Siltala", (1903, "Siltalan pehtori", suom. Aarni Kouta, 1904).


title: Siltalan pehtoori (vuoden 1953 elokuva)

text: Tarina kertoo agronomista, joka saapuu Siltalaan pehtooriksi, panee tilan asiat järjestykseen ja rakastuu kartanon nuoreen leskiemäntään. Väärinkäsitys vaarantaa rakkauden. Karrikoidut sivuroolit ongelmineen ja haaveineen värittävät tarinaa. Tarinan aikajänne on keväästä loppukesään; tapahtumapaikkana on lähinnä suurtilan sydän, välillä poiketaan metsän siimeksessä ja rantakallioilla hempeilemässä.


title: Siltalan pehtoori (vuoden 1953 elokuva)

text: Risto Orko ohjasi aiheesta samannimisen teoksen vuonna 1934.


title: Siltalan pehtoori (vuoden 1953 elokuva)

text: "Siltalan pehtoorin" juoni on pääpiirteissään sama kuin vuoden 1934 versiossa. Mahtavaan Siltalan kartanoon saapuu uusi pehtoori, Kurt Alarik Paulio, joka panee kartanon asiat järjestykseen. Siltalan valtiatar, kapteenin leski Lilli Lind suhtautuu kielteisesti Kurtin omavaltaisuuteen. Lillin ja Kurtin välille alkaa kuitenkin kehittyä romanttinen suhde. Seuraa suudelmia metsälammen rannalla ja kävelyretkiä Siltalan maisemissa.


title: Siltalan pehtoori (vuoden 1953 elokuva)

text: Kartanossa on vieraita, kuten paroni ja paronitar Silfversköld, kamreeri Suvanto, ruustinna Hanell ja ennen kaikkea luutnantti Mandelcrona, jonka on määrä periä 20 miljoonaa markkaa, ellei Lilli suostu naimisiin hänen kanssaan. Lilli pitää Mandelcronasta ystävänä, mutta torjuu romanttiset lähentelyt. Kurt alkaa järjestää Siltalan asioita siten, että Mandelcrona saa perintörahansa.


title: Siltalan pehtoori (vuoden 1953 elokuva)

text: Lillin ja Kurtin romanssi saa kolauksen, kun Lilli huomaa Kurtin astuvan Liina-piian aittaan. Pettynyt Lilli päättää lähteä matkoille syntymäpäivänään, mutta myöhästyy junasta ja palaa Siltalaan vastentahtoisesti. Kotona Lilliä odottaa syntymäpäiväjuhla ja hänelle vakuutetaan, että Kurt kuuluu ainoastaan hänelle. Renki Aaretti puolestaan on Liinan sydämen valittu. Samaan aikaan tulee tieto, että Siltalasta on myyty metsää hyvään hintaan ja Mandelcrona saa rahansa. Lopussa juhlitaan Lillin ja Kurtin kihlajaisia sekä paljastetaan Kurtin todellinen henkilöllisyys: hän on aatelismies Uudeltamaalta.


title: Siltalan pehtoori (vuoden 1953 elokuva)

text: "Siltalan pehtoori" perustuu Harald Selmer-Geethin kirjeromaaniin "Inspektorn på Siltala", joka ilmestyi 1903. Sen lisäksi Valentin Vaala ja Usko Kemppi käyttivät pohjana Risto Orkon filmatisointia.


title: Siltalan pehtoori (vuoden 1953 elokuva)

text: "Siltalan pehtoorissa" esitetään verraten paljon diegeettistä musiikkia. Vinkka laulaa aarian oopperasta "Carmen". Vinkka ja Viljos laulavat yhdessä Kempin säveltämän ja sanoittaman kappaleen ”Kaunehimmat ruusut jos sulle tuoda vois”. Sala laulaa ”La donna è mobile” oopperasta "Rigoletto" Riutun säestäessä pianolla. Laine laulaa Kempin säveltämän kappaleen ”Näin minä katseen sinisen kuin kotijärven pinta”.


title: Siltalan pehtoori (vuoden 1953 elokuva)

text: Televisiossa "Siltalan pehtoori" esitettiin ensimmäisen kerran 24. maaliskuuta 1969. Finnkino Oy on julkaissut elokuvan myös DVD:nä. Elokuva on mustavalkoinen.


title: Siltalan pehtoori (vuoden 1953 elokuva)

text:
Aikalaiskriitikot epäilivät "Siltalan pehtoorin" uudelleenfilmatisoinnin mielekkyyttä, etenkin kun Orkon lähes 20 vuotta vanha versio oli edelleen yleisön suosiossa. Keskeisin kysymys oli, kykenikö Vaala puhaltamaan tarinaan uutta eloa. Maija Savutie arvioi, että aihe kiinnostaa korkeintaan ”romanttisia koulutyttöjä”. "Helsingin Sanomien" Paula Talaskivi piti Vaalan teosta ”viehättävänä kartanoromanssina” ja ”notkeasti liukuvana viikonloppuajanvietteenä”.
Kriitikko Arto Pajukallio luonnehti heinäkuun 2012 televisioesityksen yhteydessä julkaistussa arviossaan elokuvaa rutiinilla tehdyksi tilaustyöksi, jossa hyödynnetään edellisen elokuvan ratkaisuja vailla omaperäistä kosketusta.


title: Michal Trávníček

text: Michal Trávníček (s. 14. maaliskuuta 1980 Děčín, Tšekkoslovakia) on tšekkiläinen jääkiekkoilija, pelipaikaltaan vasen laitahyökkääjä.


title: Michal Trávníček

text: Trávníček on pelannut kaudesta 1998–1999 alkaen Tšekin Extraligan HC Litvínovissa. Hän on pelannut myös muutaman ottelun saman liigan HC Zlínissä kaudella 2005–2006. Hän sai NHL-varauksen, kun Toronto Maple Leafs varasi hänet numerolla 228 kahdeksannella kierroksella, ja kaksi vuotta varauksensa jälkeen hän siirtyi pelaamaan AHL:n St. John's Maple Leafsiin, Toronton silloiseen farmijoukkueeseen. Hän pelasi St. John'sissa kahdella kaudella, koko kauden 2000–2001 sekä osan kaudesta 2001–2002, josta pelasi osan myös HC Litvínovissa. Trávníček on tehnyt Extraligassa pelaaminaan vuosina parhaimmillaan 25 tehopistettä yhden runkosarjakauden aikana, mikä tapahtui kaudella 2008–2009, jolla hän pelasi 52 ottelua ja teki kahdeksan maalia sekä antoi 17 maaliin johtanutta syöttöä.


title: Michal Trávníček

text: Trávníček on edustanut Tšekin jääkiekkomaajoukkuetta Euro Hockey Tourin otteluissa kaudella 2003–2004. Hän on pelannut myös Tšekin alle 20-vuotiaiden maajoukkueessa. Marraskuussa 1999, jolloin Tšekki kohtasi Helsingissä pelatussa nuorten ottelussa Ruotsin, Trávníček aiheutti korkealla mailalla vamman Ruotsin Mattias Weinhandlin vasempaan silmään tilanteessa, jossa Weinhandl oli hetkeä aikaisemmin koukannut häntä mailallaan. Vaikka tapaus oli Trávníčekin itsensä mukaan puhdas onnettomuus, Kansainvälinen jääkiekkoliitto langetti hänelle tilanteesta myöhemmin samana vuonna kolmen vuoden pelikiellon maaotteluhin. Aiemmin samana vuonna hän oli saanut kahden ottelun pelikiellon sylkäistyään linjatuomaria jääkiekon nuorten maailmanmestaruuskilpailuissa pelatussa ottelussa.


title: Peter Perez Burdett

text: Peter Perez Burdett (n. 1734-1793) oli englantilainen maanmittari, kartantekijä ja taiteilija. Hän oli derbyläisen taiteilija Joseph Wrightin hyvä ystävä, ja mallina monissa tämän töissä. Elämänsä viimeiset vuosikymmenet Burdett työskenteli Saksassa.


title: Peter Perez Burdett

text: Hänen koulutustaustastaan ei ole tietoa, mutta tiedetään hänen työskennelleen nuorena laivanrakennuksen, maanmittauksen ja kartoituksen parissa kotikaupungissaan Essexin Eastwoodissa.


title: Peter Perez Burdett

text: 1760-luvun alussa Burdett osallistui palkitun Derbyshiren kartaston laatimiseen. Tässä työssä hän päätyi Derbyyn, ja siellä hänestä tuli sikäläisen Joseph Wrightin hyvä ystävä, ja hän oli mallina useissa Wrightin kuuluisista teoksista. Esimerkiksi yhdessä Wrightin pääteoksista, Derbyn kaupunginmuseon omistamassa "Filosofi luennoi telluuriosta", Burdett on muistiinpanoja tekevä hahmo luennoijan vieressä. Wright rahoitti Burdettin karttahanketta, ja Burdett puolestaan neuvoi Wrightiä perspektiiviasioissa ja esitteli tätä mahdollisille taiteen tilaajille. Wright maalasi myös suuren kaksoismuotokuvan Burdettista ja tämän vaimosta Hannahista. Hannah oli varakkaan liikemiehen leski, jonka omaisuus auttoi Burdettia toteuttamaan kunnianhimoisen tavoitteensa Derbyshiren kartoittamisesta. Maalaukseen kuvattu oratuomen oksa on tulkittu symboliksi avioliiton onnellisuudesta: oratuomen kukka haisee pahalta ja kuihtuu nopeasti. Maalauksessa on myös monenlaisia aktiivisen elämän tarvikkeita kuten kiikarit. Ne kuvastavat uskoa siihen miten tiede ja tieto ratkaisevat yhteiskunnalliset ja hengelliset ongelmat. Näyttää myös siltä, että taiteilija on halunnut hiukan irvailla vaimon kiintymykselle koruihin ja kauniisiin vaatteisiin: tämän asu on juhlapuku ja selvästi sopimaton maalauksen kuvaamalle metsäretkelle.


title: Peter Perez Burdett

text: Vuonna 1768 Burdett muutti Liverpooliin etsimään rahoitusta Lancashiren kartoitushankkeelle, jolla hän olisi voinut jatkaa Derbyshiressä aloittamaansa työtä. Hän aloitti yhteistyön myös George Perryn kanssa, ja laati piirustuksia vanhoista rakennuksista tämän Liverpoolin historiaa käsittelemään tutkielmaan. Burdett oli taitava verkostoituja, ja kutsui myös Wrightiä Liverpooliin, jossa selvästi olisi markkinoita muotokuvamaalarille.


title: Peter Perez Burdett

text: Burdettista tuli Liverpoolin taideseuran puheenjohtaja vuonna 1769. Hän toi Englantiin Ranskasta uuden metalligrafiikan menetelmän akvatintan. Burdett ajatteli sen sopivan keramiikan koristeluun, ja markkinoi ajatustaan Josiah Wedgwoodille. Tästä ei kuitenkaan tullut liiketoimintaa. Vuonna 1774 hän työsti kartat ja piirustukset Liverpoolin uutta vesihuoltojärjestelmää varten. Studiossa työskenteli myös saksalainen Karl Christian Vierordt, joka suositteli Burdettin työtä saksalaisille. Merkantilistisesti suuntautunut kreivi Karl Friedrich pestasikin Burdettin, joka aloitti työt Badenissa vuonna 1775. Tarjous tuli hyvään aikaan, sillä Burdett pääsi ulkomaille muuttamalla pakoon velkojaan. Myös Hannah-vaimo jäi Englantiin. Sen sijan taiteilija Joseph Wright lähti samaan aikaan Etelä-Saksaan.


title: Peter Perez Burdett

text: Kreivi Karl Friedrich työllisti Burdettia monissa projekteissa Baden-Badenin alueella. Ensimmäiseksi hän sai tehtävän Rastattissa, missä hän johti Murg-joen pengerrystöitä, joilla torjuttiin vuosittain toistuneita tulvia Kuppenheimin ja sen paikan välillä, missä Murg yhtyy Rheiniin. Seuraava tehtävä, joka saattoi olla pääsyy hänen palkkaamiseensa, oli topografisten karttojen laatiminen alueista jotka oli liitetty Baden-Badeniin vuonna 1771. Burdett ja Vierodt käyttivät työssä paljon henkilökuntaa, ja kartasto valmistui vihdoin vuonna 1791. Burdett sai tehtäväkseen myös parantaa liiketoimintaa Rhein-joella. Tehtävään kuului sekä kannattavampien risteilyalusten että kotikaupunki Karlsruhen sataman ja kauppatorin yhdistämisen suunnittelu. Vuonna 1786 Burdett sai suunnitella kreiville huvijahdin ja tuulimyllyn Daxlandiin. Muiden tehtäviensä ohella Burdett osallistui insinöörioppilaiden teoreettiseen koulutukseen.


title: Peter Perez Burdett

text: Aikalaistensa todistuksen mukaan Burdettilla oli matemaattisten kykyjensä lisäksi taiteellista silmää. Kreivittären pyynnöstä hän piirsi Karlsruhen linnasta maisemakuvia, joista on otettu paljon painojäljennöksiä. Muutenkin hän seurusteli työnantajansa seurapiirien kanssa. Hannah-vaimon kuoltua Englannissa Burdett meni naimisiin Friedericke Kottewskin kanssa, jonka isä oli ollut Preussin kuningattaren sihteeri. Heidän yhteinen tyttärensä vei isänsä kuoltua Wrightin tekemän huomiota herättävän kaksoismuotokuvan Burdettista ja Hannahista Prahaan.


title: Ja alla oli tulinen järvi

text: Ja alla oli tulinen järvi on Risto Orkon ohjaama elokuva vuodelta 1937. Melodraamaksi luonnehdittu elokuva perustuu Maila Talvion elokuvaa varten kirjoittamaan käsikirjoitettuun luonnokseen "Jussi Raalan elämä ja loppu" (1936).


title: Ja alla oli tulinen järvi

text: Jussi Raala (Joel Rinne) menettää tulevan perintönsä isänsä myytyä ryypiskellessään omaisuutensa paikallisella patruunalle (Hugo Hytönen). Raala juo itsekin ja tekee lapsen torpantytön kanssa. Katkeroituneena hän lähtee 25 vuodeksi Amerikkaan ja rikastuttuaan palaa kostamaan.


title: Ja alla oli tulinen järvi

text: Helmikuussa 1937 ensi-iltaan tulleen elokuvan ulkokuvaukset tehtiin edellisenä kesänä Vääksyn kartanon alueella. Kuvaajaksi oli suunniteltu Erik Blombergia, mutta tehtävä tuli kuitenkin ruotsalaiselle Albert Rudlingille. Arkkitehti Aarne Ervi teki tähän elokuvaan ainoan lavastustyönsä. Elokuva myytiin Ruotsiin ja suomalaisalueille Yhdysvaltoihin ja Kanadaan.


title: Ja alla oli tulinen järvi

text: Elokuvan katsojamenestys oli Suomessa vuoden toiseksi heikoin.


title: Ja alla oli tulinen järvi

text: Aikalaisarvioissa elokuvaa pidettiin taiteellisesti kunnianhimoisena, mutta syyt siihen ettei tavoite toteutunut, nähtiin toisissa arvioissa käsikirjoituksessa, toisissa taas ohjauksessa. Hugo Hytönen patruunana sai yleisesti kiitosta.


title: Ja alla oli tulinen järvi

text: Kriitikko Henri Waltter Rehnströmin mukaan Rinne, Hytönen ja Angerkoski vetävät roolinsa herkullisesti yli.


title: Vihreä kulta (täsmennyssivu)

text: Vihreä kulta voi viitata paitsi puuhun Suomen metsätaloudessa, myös muun muassa seuraaviin:


title: Kolmivarvaslaiskiainen

text: Kolmivarvaslaiskiainen ("Bradypus tridactylus") on Etelä-Amerikan pohjois- ja koilliosissa elävä laiskiaislaji.


title: Kolmivarvaslaiskiainen

text: Kolmivarvaslaiskiaista tavataan Brasiliassa, Ranskan Guayanassa, Guyanassa, Surinamessa ja Venezuelassa. Sen elinympäristöä ovat kosteat trooppiset metsät. Laji luokitellaan elinvoimaiseksi.


title: Kolmivarvaslaiskiainen

text: Muiden laiskiaisten tavoin kolmivarvaslaiskiainen syö puiden lehtiä, joita se kerää kulkemalla puiden oksistossa pitkien raajojensa varassa selkä alaspäin roikkuen. Se liikkuu enimmäkseen hämärissä ja viettää päivät lepäillen. Naaras synnyttää yhden poikasen vuodessa.


title: Kolmivarvaslaiskiainen

text: Kolmivarvaslaiskiaisella on pitkä hapsottava turkki, josta sadevesi valuu nopeasti maahan. Sillä on kaikissa raajoissaan kolme varvasta. Eläin on noin metrin mittainen.


title: Derech Hamelech

text: Derekh Hamelech (, ) oli Israelin edustuskappale vuoden 1989 Euroviisuissa. Sen esittivät Gili Netanel ja Galit Burg-Michael. Kappaleen säveltäjä ja sanoittaja oli Shaike Paikov.


title: Derech Hamelech

text: Kappale sijoittui Sveitsin Lausannessa järjestetyssä loppukilpailussa 12. sijalle, ja keräsi 50 pistettä. Eniten pisteitä kappale sai Irlannilta, Sveitsiltä ja Jugoslavialta, jotka kukin antoivat seitsemän pistettä.


title: Tales of

text: Tales of () on Namco Bandai Gamesin kehittämä roolipelisarja. Sarjan ensimmäinen peli oli "Tales of Phantasia", joka julkaistiin vuonna 1995. Nykyään sarjaan kuuluu neljätoista peliä, joiden lisäksi on julkaistu useita pääsarjaan kuulumattomia pelejä ja remake-pelejä sarjan vanhempien osien pohjalta.


title: Tales of

text: Joulukuuhun 2012 mennessä Tales-pelejä oli myyty maailmanlaajuisesti 15 miljoonaa kappaletta. Pelejä on kehuttu taistelusysteeminsä ansiosta, mutta niiden tarinoita ja hahmoja on kritisoitu.


title: Marija Nikolova

text: Marija Nikolova () on makedonialainen poplaulaja. Hän esitti Eurovision laulukilpailussa vuonna 2000 kappaleen "100% te ljubam" XXL-yhtyeen kanssa.


title: Martti Ratu

text: Martti Ilmari Ratu (3. tammikuuta 1917 Kaarina – 25. marraskuuta 2002 Turku) oli suomalainen poliitikko ja opettaja. Hän oli Suomen Maaseudun Puolueen kansanedustaja vuosina 1983–1987 Turun läänin eteläisestä vaalipiiristä. Ratu sai kaupunkineuvoksen arvonimen vuonna 1983.


title: Martti Ratu

text: Ratu valmistui ylioppilaaksi Turun suomalaisesta yhteiskoulusta vuonna 1936, diplomi-insinööriksi vuonna 1945 ja tekniikan lisensiaatiksi Teknillisestä korkeakoulusta vuonna 1959. Hän oli valantehnyt katsastus- ja arviomies vuodesta 1950 ja valantehnyt tavarantarkastaja vuodesta 1965.


title: Martti Ratu

text: Vuodet 1948–1980 eli pääosan työurastaan Ratu toimi Turun teknillisen oppilaitoksen lehtorina. Eläkkeelle jäätyään hän asettui ehdokkaaksi vuoden 1983 eduskuntavaaleissa ja tuli valituksi kansanedustajaksi. Hän oli eduskunnassa yhden kauden. Ratu oli myös mukana kunnallispolitiikassa, ensin Kaarinan kunnanvaltuustossa, sitten vuodet 1961–1992 Turun kaupunginvaltuutossa.


title: Martti Ratu

text: Ratu on kirjoittanut runoja ja muistelmia ja julkaissut niitä omakustanteena.


title: Cyril Evans

text: Cyril Furmstone Evans (1892–1959) oli brittiläinen sähköttäjä, joka tunnetaan parhaiten SS Californianin sähköttäjänä. Evans oli 20-vuotias Titanicin onnettomuuden aikana. Onnettomuusiltana 14. huhtikuuta kello 11 aikaan juuri ennen onnettomuutta Evans oli lähettänyt Titanicin sähköttäjälle viestin jossa hän kertoi kolmesta suuresta jäävuoresta, jotka olivat matkaamassa Titanicia kohti. Samaan aikaan Jack Phillips oli lähettämässä viestiä Newfoundlandiin Cape Raceen, kun Evansin viesti kuului niin kovaa hänen korviinsa että tämä karjaisi Evansille töykeästi ja käski tämän pitämään suunsa kiinni. Syy tähän oli se, koska Californian oli vain 10 kilometrin päässä Titanicista. Toinen versio kertoo myös, että viesti oli merkitty väärin. Tämän jälkeen Evans sammutti laitteistonsa ja meni nukkumaan. Tätä voidaan pitää syynä siihen miksei Californian päässyt ajoissa pelastamaan Titanicia. Myöskään Californianin kapteeni Stanley Lord ei herättänyt Evansia huomattuaan Titanicin hätäraketit. Kun Evans myöhemmin heräsi ja käynnisti laitteistonsa ja sai tietää Titanicin onnettomuudesta oli jo liian myöhäistä. Myöhemmin Evans ja Lord joutuivat kuulusteluihin joissa heitä syytettiin välinpitämättömyydestä Titanicia kohtaan. Evans kuitenkin vapautettiin syytteistä.


title: Cyril Evans

text: Myöhemmin Evans jatkoi Marconi Wireless companyn ja Eastern Telegraph Companyn palveluksessa loppuelämänsä. Hän palveli myös ensimmäisessä ja toisessa maailmansodassa sähköttäjänä brittiläisille joukoille Pohjois-Afrikassa ja Italiassa. Evans kuoli sydänkohtaukseen vuonna 1959.


title: Pratt & Whitney Canada PT6

text: PT6 on kanadalaisen Pratt & Whitney Canada -yhtiön valmistama kaasuturbiinimoottori. PT6A on lentokoneissa käytettävä potkuriturbiiniversio, kun taas PT6B ja PT6C -versiot on tarkoitettu helikopterikäyttöön. PT6A-moottorin eri versioiden teho vaihtelee 580 akselihevosvoimasta aina 1940 akselihevosvoimaan. PT6A-moottoreita käytetään runsaasti liike- ja kevyissä liikennekoneissa, esimerkkeinä Beechcraft King Air, DHC-6 Twin Otter ja Embraer EMB 110 Bandeirante. Moottori on ollut valmistuksessa 1960-luvun alkupuolelta lähtien.


title: Pratt & Whitney Canada PT6

text: PT6 on rakenteeltaan ns. vapaaturbiinimoottori (). Se tarkoittaa, että potkuri on yhdistetty alennusvaihteiston välityksellä ns. tehoturbiiniin, joka puolestaan ei ole mekaanisesti kytketty ns. kaasugeneraattoriin, jossa sijaitsevat ahdin, polttokammio-osa ja ahdinta käyttävä turbiini. Näin ollen potkurin ja kaasugeneraattorin kierrosluvut voivat vaihdella toisistaan riippumatta.


title: Mathilde Johansson

text: Mathilde Johansson (s 28. huhtikuuta 1985 Göteborg, Ruotsi) on ranskalainen tennispelaaja. Parhaimmillaan hän on ollut naisten maailmanlistalla kaksinpelissä sijalla 59 huhtikuussa 2009. Hän on voittanut 12 ITF-turnausta kaksinpelissä.


title: Mathilde Johansson

text: Grand Slam -turnauksissa Johansson on parhaimmillaan päässyt kolmannelle kierrokselle Ranskan avoimissa vuonna 2012.


title: Mathilde Johansson

text: Ensimmäisen välieräpaikkansa WTA-kiertueella Johansson saavutti helmikuussa 2011 Bogotán turnauksessa. Ennen tätä hän oli aikaisemmin päässyt puolivälieriin sekä Bogotássa että Acapulcossa vuonna 2009. Turnauksen välierissä Johansson voitti Carla Suárez Navarron, kunnes hävisi loppuottelussa Lourdes Domínguez Linolle luvuin 6–2, 3–6, 2–6.


title: Koivuvenhokas

text: Koivuvenhokas, aikaisemmalta nimeltään venhoyökkönen, ("Pseudoips prasinanus") on yleinen, kirkkaan vihreä yöperhonen.


title: Koivuvenhokas

text: Koivuvenhokas on yksi melko harvoista vihreistä perhoslajeista. Koiraan etusiivet ovat kellanvihreät ja siiven reunan ripsissä on usein punaruskeita täpliä. Takasiivet ovat vaaleankeltaiset. Naaraan etusiivet ovat hivenen sinertävän vihreät ja takasiivet valkoiset. Molemmilla sukupuolilla etusiiven poikki kulkee kolme vaaleaa, rajoiltaan epäselvää vaaleaa vinojuovaa. Keskiruumis on etusiipien tapaan vihreä ja tuntosarvet voimakkaan punaruskeat. Siipiväli on koiraalla 31–36 mm ja naaraalla 34–40 mm.


title: Koivuvenhokas

text: Toukka on vaalean vihreä ja siinä on pieniä, vaaleita pisteitä. Selkäpuolella on pari vaaleaa pitkittäisjuovaa. Toukan pää on kookas ja peräpää kapenee teräväksi. Erityisenä tuntomerkkinä toukan vatsajaloissa on huomattavan suuret, imukuppimaiset tarttumapinnat.


title: Koivuvenhokas

text: Koivuvenhokasta tavataan Espanjasta Keski-Euroopan poikki Venäjälle ja aina Koreaan ja Japaniin saakka ulottuvalla vyöhykkeellä. Suomessa lajia tavataan suurimmassa osassa maata elinalueen ulottuessa ainakin Etelä-Lappiin saakka. Perhonen lentää yhtenä sukupolvena kesä-heinäkuussa lentoajan huipun sijoittuessa kesäkuun loppupuoliskolle. Elo-syyskuussa voidaan tavata harvinaisen toisen sukupolven yksilöitä.


title: Koivuvenhokas

text: Lehtimetsien laji, jota tavataan lisäksi puistoissa ja puutarhoissa. Perhoset lepäävät päivisin puissa, useimmiten lehtien alapinnoilla ja lähtevät lentoon illan hämärtyessä. Molemmat sukupuolet lentävät sekä valolle että syötille. Lentäessään perhoset tuottavat ultraääniä.


title: Koivuvenhokas

text: Naaras munii 200–250 munaa, jotka se sijoittelee lehtien alapinnoille. Toukat syövät öisin ja ovat täysikasvuisia elokuun lopulla tai syyskuun alussa. Koteloitumistaan varten toukka rakentaa lehden alapinnalle, puun kuorenrakoon tai maahanpudonneiden lehtien väliin vaaleanruskean, venettä muistuttavan kotelokopan, jonka sisällä itse kotelo sijaitsee. Kotelo talvehtii.


title: Koivuvenhokas

text: Toukka on polyfagi ja käyttää ravinnokseen monien erilaisten lehtipuiden lehtiä, erityisesti koivuja ("Betula"), leppiä ("Alnus"), pähkinäpensasta ("Corylus avellana") ja tammea ("Quercus robur").